Инфекцион кассаликлар бўйича Конференцияда гиповолемияни даволашда янгича ёндашув презентацияси | Во благо здоровья Вашей семьи\nМаърузачиларнинг тақдимоти ҳамда мухокамалар "Инфекцион касалликларда ташхис ва даволашдаги янгиликлар", Янги ва қайта пайдо бўлаётган касалликлар эпидиологияси, клиникаси, курашиш йўллари", "ВИЧ инфекция: йўналишлар, натижалар, мамлакат миқиёсидаги дастурлар истиқболи" Вакцинопрофилактика: самарадорликни бахолаш ва янги вакциналарни амалиётга тадбиқ этиш" каби мавзуларга қаратилди.\n"Инфекцион касалликларда ташхис ва даволашдаги янгиликлар" секциясининг йиғилиши доирасида т.ф.н. Тўйчиев Ж.Д. (Эпидимиология, Микробиология ва Инфекцион кассаликлар ИТИ) кўпчиликда катта қизиқиш уйғотган "Томир ичи регидратациясига дифференцияланган ёндашув" (Differential approach of Intravenous Rehydration) номли маърузасини тақдим этди.\nМаърузачи инфекцион касалликлар билан оғриган беморларда дегидратацияни даволашда дифференцияланган регидратация усулининг самарасини аниқ изланиш ва тадқиқотларга асосланган холда тақдим этди. Ўзининг самараси ва хавфсизлиги билан мазкур жараёнда ишлатиш учун танланган Jurabek Laboratories компаниясининг Регидратоник и Регидратоник Форте, Каденс, Ринлактин ва Рингер каби дори воситалари мазкур ёндашувни реал имкониятлари ва ютуқларини намоён этишга ёрдам берди. Хулоса сифатида, маърузачи кассаликдаги асосий симптомларнинг ижобий динамикаси ҳамда таклиф этилган даво усулининг ютуқли натижаларини намойиш этди.\nКонференцияда иштирок этган врачлар Jurabek Laboratories компанияси томонидан ишлаб чиқарилган бошқа дори воситалари билан бевосита танишиш имконига эга бўлдилар. Хусусан, дегидратацияни босқичма-босқич даволашда қўлланиладиган Регидратоник, Каденс, Рингер эритмалари иштирокчиларнинг қизиқишига сабаб бўлди.\nШунингдек, қон йўқотиш, яъни гиповолемияда қўллашга мўлжалланган ва мамлакат дори воситалари бозори учун янги бўлган Волюстим (Jurabek Laboratories) препарати алоҳида қизиқиш уйғотди. Волюстим - охирги авлод гидроксиэтилкрахмал сирасига кириб, тетракрахмал хисобланади ва идеал коллоид эритма талабларига тўлиқ жавоб беради.\nХавфсизлик профилига эга бўлган мазкур дори воситаси 6 соатгача давом этувчи юқори волемик самара, минимал аллергик хавф ҳамда буйрак орқали тўлиқ чиқарилиш хусусиятига эга экани билан ажралиб туради.\nШу тариқа, Волюстимдаги оптимал молекуляр оғирлик (130кДа), оптимал алмашинув даражаси (0,42) ҳамда оптимал С2/С6 (6:1) нисбати натижасида дори воситасини кўллаш жараёнида номақбул асоратлар келиб чиқмайди.


«Лойиҳа парламентга кириши кутилмоқда» – Абдуғаффор Қирғизбоев шов-шувли қонун лойиҳаси, мантиқсиз реклама ёзувлари ва жарималар ҳақида – Дарё уз Янгиликлар\nГлавная / Жамият / «Лойиҳа парламентга кириши кутилмоқда» – Абдуғаффор Қирғизбоев шов-шувли қонун лойиҳаси, мантиқсиз реклама ёзувлари ва жарималар ҳақида\nAkbar 2 weeks ago\tЖамият Comments Off on «Лойиҳа парламентга кириши кутилмоқда» – Абдуғаффор Қирғизбоев шов-шувли қонун лойиҳаси, мантиқсиз реклама ёзувлари ва жарималар ҳақида 9 Показы\n26 июнь куни Тошкент давлат педагогика университетида ўзбек тилининг изоҳли луғати янги нашри тақдимотига бағишланган тадбир бўлиб ўтди.\nЛуғат 80 мингдан ортиқ ўзбек адабий тилида кенг истеъмолда бўлган сўз ва сўз бирикмалари, фан, техника, санъат ва маданият соҳаларига оид терминлар, шевада қўлланадиган сўзлар, тарихий атамаларни ўз ичига олган.\nТақдимот якунида Kun.uz мухбири Давлат тилини ривожлантириш департаменти раҳбари Абдуғаффор Қирғизбоев билан қисқа интервью уюштирди.\n— Шу пайтга қадар нашр қилинган луғатларимиз юридик кучга эга ҳисобланмасди ва бу айрим ҳолатларда муаммоларни ҳам юзага келтирган. Айтинг-чи, янги нашр қилинган луғат ана шундай кучга эга ҳисобланадими?\n— Ҳа, бу луғат юридик жиҳатдан кучга эга бўлади. Фанлар академияси Ўзбек тили ва адабиёти фольклори институти бор. Мана шу институт раҳбари иштирокида ишчи гуруҳ тузилган.\nБу луғат аввал ҳам чиққан, биз эса уни қайта тўлдирдик. Яъни, аввалгисига яна 3 мингга яқин сўз қўшилди.\n— Адлия вазирлиги давлат тилида иш юритишни таъминламаганлик учун мансабдор шахсларга жавобгарлик белгилашни назарда тутувчи қонун лойиҳасини ишлаб чиққан эди. Бу лойиҳа ҳозир қайси босқичда эканлигини айта оласизми? Қачон уни қонун шаклида кучга кирганини кўришимиз мумкин?\n— Лойиҳа яқин кунларда парламентга кириши керак. Яқин ойлар ичида натижасини билишимиз мумкин.\n— Жамоат жойлари, кўчалар, бинолар пештоқида, турли лавҳа ва рекламаларнинг кўпинча бошқа тилларда ёки мантиқсиз, тушунарсиз мазмунда ва шаклда акс эттирилишини кузатамиз. Афсуски, бу каби қоида бузиш ҳолатлари одатий қабул қилинадиган даражага ҳам келиб қолдик. Департамент бу борада фақат фикр билдириш ва танқидлардан ортиб амалий ишларни ҳам бошладими?\n— Сиз айтаётган камчиликларни тўғрилаш учун ҳозирга қадар 2та қонун, Вазирлар Маҳкамасининг 9та қарори қабул қилинган. Бу қонун ва қарорларни ҳаётга татбиқ қилиш осон иш эмас. Биз шу босқичдамиз.\nБиргина мисол: биз бутун республика миқёсида ташқи реклама ёзувларидаги хатоликлар бўйича ўрганиш ўтказдик. Унда шу нарса аниқ бўлдики, ташқи рекламалардаги энг кўп қонун бузилиши ҳолатлари Тошкент шаҳрида кузатилмоқда.\nБиз эндиликда ҳар бир ташкилот ва тадбиркорлик субъектлари билан босқичма-босқич шу хатоларни ҳал қилиш устида ишламоқчимиз. Тўғри, улар жуда кўп, лекин биз ҳаракат қиламиз.\n— Шу пайтга қадар давлат тили қоидаларини бузгани учун жаримага тортилганлар ҳам бўлдими?\n— Йўқ, мен ҳозир мана шунча жарима солинди, деб айтолмайман. Лекин бу ишлар энди бошланди. Эътибор бераётган бўлсангиз, бундан 3 ой аввал Тошкент шаҳридаги рекламалар билан боғлиқ қонун бузилиши ҳолатлари ҳозирга келиб анча камайган.\nБиз керак жойда тадбиркорни огоҳлантиряпмиз, бу ерда унинг ҳуқуқлари масаласи ҳам турибди. Унинг ўз қарашлари ҳам бор. Дейлик, у қўшма корхона бўлиши мумкин ёки хорижники. Биз барчасини эътиборга олишимиз керак.\nБизда асосий мақсад жарима солиш эмас, балки одамларнинг тил борасидаги онгини тарбиялаш.\nПред. Наманган: улкан ҳажм қаршисидаги хотиржамлик\nСледующая Америка компанияси Covid-19’га қарши дори нархини маълум қилди


«Telegram»даги хабарни репост қилган фуқарога нисбатан...\n05.04.2018 11:02 0 6900\nОчиқ интернет майдонларида ёки ижтимоий тармоқларда жойлаштирган мақоласи, пости учун жиноий жавобгарликка тортилганлар ҳақида кўп эшитганмиз. Бироқ биринчи марта «Telegram» мессенжеридаги хабарни репост («улашиш») қилган фуқарога нисбатан жиноят иши очилди, деб хабар беради «4PDA».\nЖиноят иши Россиянинг Приморск ўлкасида яшовчи юрист Дмитрий Третяковга нисбатан очилган.\nМаълумотларга кўра, у Россия Федерацияси Жиноят Кодексининг 280-моддаси 2-қисми билан — «интернетдан фойдаланган ҳолда оммавий равишда экстремизмга чорлаш» билан айбланмоқда. Мутахассислар Дмитрий томонидан «улашилган» бир хабарда зўравонлик ва ҳалокатга олиб келадиган чақириқ мавжудлигини аниқлаган.\nМаълум бўлишича, Дмитрий Третяков 16 март куни қўлга олинган. Суд қарорига кўра, у 13 майга қадар терегов изоляторида сақланади. Гумонланувчининг хонадони тинтув ишлари ўтказилган. Дмитрийнинг қўлга олинишига ўтган йили журналист Аркадий Бобченконинг «Telegram» каналидаги хабарини репост қилгани сабаб бўлгани айтилмоқда. Агар қонун бузилганлиги тасдиқланса, юрист беш йилгача озодликдан маҳрум этилиши мумкин.\nжиноят телеграм репост\nТехнология 14/04, 06:20\nТехнология 18/03, 19:41\nИсталган маълумотларни сақлаб қўйишга қодир «Telegram» ботлари


ИнтерФУТБОЛ :: Алишер Аминов: «ЎФФ президентлиги учун сайловлар шаффоф руҳда ўтмайди»\nИқтисод фанлари номзоди, «Ҳуқуқий ташаббусларни қўллаб-қувватлаш халқаро фонди» вице-президенти Алишер Аминов Тошкентга ташриф буюриб, Ўзбекистон футболидаги муаммолар ва бевосита мамлакат футбол федерациясидаги камчиликлар тўғрисида презентация қилди.\nАминовнинг қайд этишича, ЎФФ президентлиги учун сайловлар шаффоф руҳда ўтмайди. Аслида эса бундай сайловлар олдидан дебатлар ўтказилиши, рақобат бўлиши, президентликка номзодларнинг иш дастури муҳокама қилиниши керак. Аммо ЎФФда бундай эмас.\nФутболнинг асосий бўғинларини муаммо нимада эканини аниқ тушуниб етмайдиган кишилар бошқариши презентацияда қайд этилган. Шундан келиб чиқиб, ЎФФ жамоатчилик ва масс-медиа учун ёпиқлигича қолмоқда.\nФутболдаги натижаларнинг йилдан йилга ёмонлашиб бораётгани тизимли аҳамиятга эга. Чунки ЎФФ футболнинг асосий субъэктларини инкор қилади, мураббийлар, футболчилар, ҳакамлар йирик қарорлар қабул қилишда асосий ролни ўйнамайди. ЎФФ президентларининг ҳар сафар давлат амалдорлари орасидан танлаб олиниши ҳам тўғри йўл эмас.\nБунга қадар ЎФФ президенти сифатида ишлаган Атхамбек Фозилбеков, Абдулҳошим Муталов, Зокир Алматов ва айни пайтдаги президент Мираброр Усмоновларнинг барчаси давлат амалдорлари ҳисобланади, дейилган презентацияда.\nЎФФ сайлови яна 5 кундан кейин — 12 сентябрь куни бўлиб ўтади. Бироқ жамоатчилик номзодлар ким экани борасида умуман маълумотга эга эмас.


03:09 20 Сентябр 2020\n22:51 02.09.2020 (Янгиланган 22:59 02.09.2020) Ҳавола олиш\nПентагон ўзининг ўта шовқинсиз ва кенг разведка имкониятига эга бўлган USS Seawolf кемаларини Норвегия портига олиб келди. Москвага бунга қандай жавоб беради?\nТОШКЕНТ, 2 сен — Sputnik, Николай Протопопов. Пентагон ўзининг USS Seawolf - ўта яширин, кучи зарба беришга қодир ва кенг разведка имкониятларига эга бўлган атом сув ости кемасини Россия чегараларига юборди. Мақсад – Россия сув ости кемалари йўналишларини кузатиш. Экспертла мулоҳазасига кўра – бу Москвага йўлланган сигнал. Унинг жавоби қандай бўлиши ҳақида – РИА Новости мақоласида танишинг.\n“Денгиз бўриси” паради\nАмерикаликлар Норвегияга АҚШ USS Seawolf (Денгиз бўриси) етиб келгани ҳақида кенг оммага баралла эълон қилишди. Пентагоннинг энг махфий денгиз кемаларидан бири ҳисобланган субмарина суратларини муассаса саҳифаларида эълон қилинди. АҚШ Сув ости қўшинлари қўмондони вице-адмирал Дерил Кодл эса “Seawolfнинг бу ерга келиши америка сув ости қўшинларининг глобал характерга эга эканини ва Дунё океанининг исталган қисмида топшириқлар бажариш имконига эга эканини намойиш қилади деди ғурур билан.\nАҚШ супер қуроли ўз аҳолисига қарши қўлланилди: натижа?\nАҚШ сув ости кучларининг яна бир контр-адмирали Энтони Карулло Seawolfнинг Норвегияга келиши АҚШнинг сув остида уруш олиб боришда шундоқ ҳам кенг бўлган имкониятларини янада кенгайтиради ва Вашингтоннинг Шимолда денгиз хавфсизлигини таъминлашга тайёрлигини тасдиқлайди, деди.\nАйни дамда АҚШ Ҳарбий денгиз кучлари таркибида 3та Seawolf туридаги сув ости кемаси бор. Улар 1980 йиларда ишлаб чиқилган ва душман назорати остида бўлган ҳудудларда ҳаракат қилишга мўлжалланган. Ушбу сув ости кемалари жуда шовқинсиз ҳаракатланадиган бўлиб бошқларидан ўзининг ўта яширин ҳаракат олиб бориш имкониятлари билан ажралиб туради. Шу билан бирга улар ўта кучли кемаларга қарши қуроллар – торпедо, мина ва “Гарпун” ва “Томогавк” тоифасига кирувчи ракеталарга эга.\nУзунлиги 100 метр бўлган субмарина сув остида 35 узел (65 км/с) гача тезлашиши мумкин. Айтиш жоизки 20 узелгача (37км/с) ушбу субмариналар ўта шовқинсиз ҳаракатланади. Дастлаб АҚШ флоти 30та ана шундай кемаларга эга бўлиши керак эди. Лекин “Совуқ уруш” тугаганидан сўнг ушбу мураккаб ва қиммат кемалар АҚШ флотига керак бўлмай қолди. Ҳарбийлар 3та кема билан чекланди.\nПентагон хабарига кўра, Seawolf АҚШнинг Вашингтон штатидаги Бангор базасидан Иккинчи флот, (яъни Шимолий Атлантика) жавобгарлик ҳудудига етиб келган. Айни дамда кема Норвериянинг Тромсё базасида, Россия ракета ташувчи атом сув ости кемалари йўналиши яқинида жойлашган.\nЭслатиб ўтамиз, АҚШнинг иккинчи флоти бир неча йил олдин қайта туғилди бўлган. Совуқ уруш йилларида ушбу бўлинма энг катта бўлиб Атлантика, Тинч ва Шимолий океанлар акваторияси учун жавобгар эди. Ушбу флот кемалари бир неча операцияларда иштирок этган. Масалан 1960 йиллар бошида содир бўлган куба блокадасида. Бюджетни иқтисод қилиш мақсадида ушбу флот 2011 йилда тарқатиб юборилган эди, лекин 7 йилдан сўнг “Шимолда Россияни ушлаб туриш учун” яна қайта ташкил қилинди.\nАйни дамда АҚШнинг ушбу ҳаракатларини Байроқларни намойиш қилиш деб аташ мумкин, - дейди Санкт-Петербург сув ости денгизчилари клуби раиси, 1 ранг капитани Игор Курдин. – Тромсьё ҳеч қачон атомо сув ости кемалари базаси бўлмаган. Бу ердан походлар орасида таъмирлаш ёки экипаж дам олиши учун фойдаланиш мумкин. Ундан сўнг “Сивульф” албатта Россия Шимолий флоти жавобгарлик зонаси - Баренцово денгизи томон йўл олади. Кема муз остига кириб кетади шекилли: - август ойи бунинг учун мос келадиган мавсум”.\nДарз кетган обрўй\nРоссия Шимолий флоти собиқ қўмондони Вячеслав Попов ушбу намойишнинг ҳарбий-сиёсий томонига эътибор қаратмоқда.\n"Маккор тактика"- эксперт Сурияда РФ ва АҚШ ҳарбийлари ўртасида юз берган воқеа ҳақида\n“АҚШ Артика ҳарбий театри нафақат Россия денгиз кучлари томонидан назорат қилинишини кўрсатиб қўймоқчи, - дейди адмирал. – Бу билан Вашингтон ушбу ҳудудда ўзининг борлигини кўрсатиб қўймоқчи. Америкаликлар бу ерларда разведка фаолиятини амалга оширган, оширмоқда ва келажакда ҳам амалга оширади, россияликлар каби. Россия денгизчилари бўлса уларнинг барча ҳаракатларини кузатиб боришади”.\nШуниси эътиборга моликки, “денгиз бўриси” етиб келиши биланоқ, ядровий қурол ташишга қодир бўлган, 6та B-52 Stratofortress - стратегик бомбадимончи самолётлари Норвегия қирувчи самолётлари билан биргаликда ўқув машғулотларида иштирок этди.\nУстига устак, “парвоз қилувчи қалъалар” Шимолий Америка ва Европада бирваракайига НАТОнинг 30та давлати устидан учиб ўтишди. АҚШ ҳарбий қўмондонлиги баёнотида айтилишига кўра, бундай учиш Бомбардимончилар оператив гуруҳи доимий машғулотлари учун – бетакрор характерга эга бўлган. “Иттифоқчи осмон” миссияси НАТО доирасида бирдамликни намойиш қилишга, жанговар тайёргарликни оширишга ҳамда ўзаро оператив ҳамкорликни кучайтиришга қаратилгандир.\nСамолётлар 2та гуруҳга бўлинишди. Тўртта “қалъадан” иборат биринчи гуруҳ йўналиши Европа устидан ўтган бўлса қолганлари ушбу вақтда АҚШ ва Канада устидан учиб ўтишди. Улар ҳавода уларни кузатиб келаётган НАТОнинг турли мамлакатлари қирувчилари билан ўзаро мулоқотда бўлиб ҳавода ёнилғи қуйишди. Бундай кенг кўламли ва намойишкор ўқув машғулотларини ҳам қандайдир маънода Россия томон йўналтирилган сигнал деб қабул қилиш мумкин.\nШу билан бир вақтда Москва ҳам қараб тургани йўқ ва у ҳам океан ортидаги ҳамкасабаларига ўз сигналларини йўлламоқда. Ўтган ҳафтада Аляска яқинидаги бетараф ҳудудда қўққисдан пайдо бўлган Россия сув ости атом кемаси Ғарб ОАВларида катта шов-шувга сабаб бўлди. Америкаликлар ушбу кемада бирор носозлик юз берган бўлса керак деб ўйлаб дарҳол ёрдам таклиф қилишди.\nКиберҳужумларнинг 75 % АҚШ томонидан назорат қилинади - Хавфсизлик Кенгаши\nЛекин Россия Мудофаа вазирлиги дарҳол уларни тинчлантирди: “Омск” атом крейсери “Океан қалқони - 2020” кенг кўламли ўқув машғулотлари доирасида сув остидан кўтарилган. Маълум бўлишича Тинч океани флоти кемалари Беринг денгизи акваториясида ракеталар учирш билан шуғулланган. Хусусан яқинда замонавийлаштириш жараёнидан ўтган “Омск” кемаси шартли нишонни 300 км масофадан туриб “Гранит” кемаларга қарши мажмуа ёрдамида яксон қилишни машқ қилган. "Варяг" керейсери эса 450 километр масофадаги нишонни “Вулкан” ракетаси ёрдамида яксон қилган.\nМудофаа вазирлиги намойиш қилган видеода “Омск” экипажи ўқ узишга тайёрланиши, кема тезкор сув остига шўнғиши ҳамда ракета отишга саноқ берилиши эшитилиб турибди.\n“Бизникилар тез-тез НАТО самолётларини Россия ҳаво чегаралари яқинида тутиб олишмоқда. Бу нормал амалиёт. Эътибор беринг: охирги вақтларда улар Болтиқ ва Қора денгизлари устидан жуда кўп учишмоқда. Биз ҳам уларга биз ҳам ухламаяпмиз, қаерда истасак ўша ерда пайдо бўлишимиз мумкин, дедик”, - деб вазиятга изоҳ берди Россия Ҳарбий денгиз флоти бош штаби собиқ бошлиғи Виктор Кравченко.\n“Океан қалқони” ўқув машғулотлари Болтиқ денгизи акваториясида бўлиб ўтмоқда. Уларда ўнлаб ҳарбий кемалар, сув ости кемалари, денгиз авиацияси ва қирғоқ қўшинлари иштирок этмоқда. Машғулотлар Болтиқ денгизида бошланди. Денгизчилар ҳарбий кемалар ва ҳаво ҳужумига қарши ҳаракатларни машқ қилишди. Кемалар торпедо ва артиллерия қуролларидан ўқ отишди. Яқинда Тинч океани флоти ўқув машғулотларининг навбатдаги босқичи бошланди – 50дан ортиқ кемалар ва 40қа яқин самолёт ва вертолётлар ўндан ортиқ ўқув-жанговар машқларни бажаришди.\n16:58 Лукашенко 5 ноябрдан президент сифатида тан олинмайди - Европарламент\n16:19 Ўзбекистон ва Тожикистон савдо-саноат палаталари ҳамкорликни кучайтиришга келишди\n13:54 Самара вилояти чегарасидаги ўзбекистонликлар учун яна 4та поезд ташкил этилади\n12:59 Uzbekistan Airways Қозоғистонга бораётганларга муҳим эслатма билан чиқди\n12:20 Беларус ЕИ санкцияларига халқаро ташкилотлардан чиқиш билан жавоб қайтаради - Макей


Қорақалпоғистонда «Маънавият фестивали» ўтказилмоқда - Халқ сўзи\nҚорақалпоғистонда «Маънавият фестивали» ўтказилмоқда\n17:09 29 Июнь 2021 Жамият\nЎзбекистон Республикаси Давлат Мустақиллигининг 30 йиллиги муносабати билан «Янги Ўзбекистонда эркин ва фаровон яшайлик!» шиори остида Қорақалпоғистон Республикасида «Маънавият фестивали» бўлиб ўтмоқда. Фестиваль доирасида маданий-маърифий тадбирлар, учрашув ва семинар-тренинглар бўлиб ўтмоқда.\nАйниқса, фестивалнинг биринчи куни И.В. Савиский номидаги Қорақалпоғистон давлат санъат музейи олдида ташкил этилган концерт дастури кўпчиликка манзур бўлди.\nДастлаб, санъаткорлар томошабинлар томонидан қарсаклар билан кутиб олинди.\n«Янги Ўзбекистон» видеоролиги намойиш билан бошланган концерт дастурини Республика Маънавият ва маърифат маркази Қорақалпоғистон бўлими раҳбари Т. Атамуратов очиб берди ва ҳудудда «Маънавият фестивали»ни юқори савияда ўтиши учун катта тайёргарлик кўрилганини, мазкур фестиваль доирасида амалга оширилаётган ҳар бир лойиҳа ўзининг натижасини бермасдан қолмаслигини, бунинг учун барча фаоллар бирлашиб, ҳаракат қилишаётганини айтди.\nРеспублика Маънавият ва маърифат маркази раҳбари М. Ҳожиматов сўзга чиқиб, қорақалпоқ халқи ўзига хос маданиятга эга эканини, амалга оширилаётган ҳар бир лойиҳада бу эътиборга олинганини билдирди. Мамлакатимизда ҳар бир ҳудуднинг ўрганиш лозим бўлган, ўрнак олса арзийдиган одатлари бор, — дейди у. — Буни бошқа ҳудудларда ҳам тарғиб этиш яхши самара бериши мумкин. Масалан, истеъдодли ёшларнинг ҳудудлараро учрашувларини ташкил этиш ҳам яхши самара беради.\nРеспублика Маънавият ва маърифат маркази раҳбари М. Ҳожиматов Қорақалпоғистон Жўқорғи Кенгеси раиси Мурат Камаловга Ташаккурнома ҳамда Мир Алишер Навоийнинг Ҳамса асарини топширди.\nСаҳнага бирин-кетин Қорақалпоғистоннинг энг иқтидорли ёшлари таклиф этилди. «Менинг фарзандим — Ўзбекистон фахри!» шиори остида ўтказилаётган республика анжуманида иштирок этган, турли соҳаларда катта ютуқларга эришган, спорт мусобақаларида юқори ўринларни эгаллаган ташаббускор ва билимли ёшлар ҳамда уларнинг ота-оналарига ташаккурнома ва совғалар топширилди.\nКонцерт дастурнинг бадиий қисми «Айқулаш» Қорақалпоқ республикаси миллий фольклор ансамбили раққослари томонидан «Орол йигитлари» рақси билан бошланди.\nЎзбекистон ва Қорақалпоғистон халқ артисти Муяссар Раззоқова ижросидаги «Ватанда» қўшиғини барча иштирокчилар тик оёқда туриб, санъаткорга қўшилиб куйлашди.\nБердақ номидаги Қорақалпоқ Республикаси академик мусиқали театри вокал артисти Сапарбой Шерманов, «Ниҳол» мукофоти лауреати Наврўз Муҳаммаддиёров «Ажинияз» операсидан Ажинияз ареаси ҳамда «Майсаранинг ҳийласи» операсидан ҳам парчалар куйлашди.\nЎзбекистон халқ артисти Замира Суюнова ижросидаги «Боғи шамол», «Салламно» қўшиқлари одамларнинг кайфиятини кўтарди.\nАйниқса, Ўзбекистон халқ артисти Мансур Тошматовнинг «Фасли Баҳор», «Ширин эртаклар» қўшиқларини етти ёшдан етмиш ёшгача бўлган инсонлар завқ билан тинглашди.\nКонцерт дастури фестиваль иштирокчиларида ўзгача таассурот қолдирди.\nНавоийда иссиқлик энергияси, табиий газ таъминотида қиш мавсумига тайёргарлик кўрилди\nҚарши шаҳри куни кенг нишонланди


Коронавирус сабаб интернетда турли фирибгарликлар бошлангани айтилди | Qalampir.uz\nКоронавирус сабаб интернетда турли фирибгарликлар бошлангани айтилди\nЖамият\t19 Март 09:58 4296\nМутахассисларнинг фикрига кўра, коронавирус пандемияси интернетда фирибгарликнинг фаоллашишига олиб келди. Бу ҳақда Ўзбекистон Республикаси Aхборотлаштириш ва телекоммуникациялар соҳасида назорат бўйича давлат инспексияси “Ўзкомназорат” хабар бермоқда.\nФирибгарлар шахсий маълумотларга эга бўлиш мақсадида инфекциянинг олдини олиш учун хавфсизлик чоралари кўрсатилган ёлғон хабар юборади. Уларнинг асосий вазифаси – фойдаланувчини сохта веб-сайтга ўтказиш ва у ерда шахсий маълумотларга эга чиқишдир.\nМаълумотларга кўра, бошқа фирибгарлар эса вируснинг тарқалишига қарши курашиш учун хайр-эҳсон қилишни сўрамоқда. Айримларида эса обрўли ташкилотлар номидан жиддий беморларни даволаш учун маблағ талаб қилинмоқда.\n“Бундан ташқари, тармоқда сизнинг коронавирусга чалинганингиз ёки йўқлигини аниқловчи тестлар таклиф этилаётган сохта сайтлар ҳам пайдо бўлган”, дейилади хабарда.\n“Ўзкомназорат” ДИ фойдаланувчилардан огоҳ бўлишни, номаълум кишилардан юборилган хатларни ўчиришни, фойдаланишдан олдин ҳаволаларни синчковлик билан ўрганишни, шунингдек, номаълум қўнғироқлар бўлганда диққат билан тинглашни сўраган.\nШунингдек, фойдаланувчилар ижтимоий тармоқларда коронавирус пандемияси тўғрисидаги барча сохта хабарлардан огоҳлантирилган. Расмий ва тасдиқланган манбалардан маълумот олиш тавсия этилган.\nБош вазир Абдулла Арипов ОАВ вакилларига карантин бўйича ахборот бериб бориш тизими йўлга қўйилиши ва бир кунда 2-3 марта, керак бўлса 4 марта расмий ахборот берилишини маълум қилди ва тасдиқланмаган ахборот тарқатувчиларни жиддий огоҳлантирган эди.\n05 Апрель 21:55 56958\n05 Апрель 20:51 46902\n04 Апрель 18:05 40181\n05 Апрель 02:04 38526\n04 Апрель 14:33 36607


НАЗОЛ БЭБИ – medu.uz – Дорилар ҳақида маълумотлар ўзбек тилида\nHome Йўриқномалар НАЗОЛ БЭБИ\nТаърифи: тиниқ, рангсиз ёки оч-сариқ рангли ҳидсиз суюқлик.\nТаъсир этувчи модда: фенилэфрин гидрохлориди 1,25 мг/мл.\nЁрдамчи моддалар: бензалконий хлориди, динатрий эдетат дигидрати, глицерол, макрогол 1500, динатрий фосфат дигидрати, калий дигидрофосфати, тозаланган сув.\nҚўллашдан олдин бурун йўлларини яхшилаб тозалаш лозим.\n15 мл флакон учун: флакон туби юқорига қилиб тутилган ҳолда бироз сиқилади.\nБошни орқага қилиб, бурунга томизилади. Бошнинг бундай ҳолатини бир неча минут сақланади.\n1 ёшдан 2 ёшгача бўлган болаларга (катталар кузатуви остида): 1-2 томчидан ҳар бир бурун йўлига камида ҳар 4 соатда томизилади.\n2 ёшдан 6 ёшгача бўлган болаларга (катталар кузатуви остида): 2-3 томчидан ҳар бир бурун йўлига камида ҳар 4 соатда томизилади.\nПрепаратнинг ингредиентларига шахсий юқори сезувчанлик; трансфеноидал гипофизэктомия ёки бош миянинг қаттиқ пардасига тегиб ўтадиган бошқа жарроҳлик аралашувидан кейинги атрофик ринит; юрак-томир тизими касалликлари (юрак ишемик касаллиги, артериал гипертензия), қалқонсимон бези касалликлари (гипертиреоз), қандли диабет, простата бези гиперплазияси.\nМаҳаллий назал қўлланганида дозани ошириб юборилиши баъзида қуйидаги тизимли самараларга: тахикардия, кам ҳолларда тахикардия хуружидан кейин брадикардияни ривожланиши; артериал босимини ошиши, қўзғалиш, бош оғриғи, қусишга олиб келади:\nДоза тасодифан ошириб юборилганида дарҳол ёрдам учун шифокорга ёки токсикология марказига мурожаат қилинг.\nФенилэфрин сақловчи назал деконгестантлар билан бир вақтда қўлланганида эҳтиёткорликка риоя қилиш керак.\nУзоқ муддат қўлланганида ва доза ошириб юборилганда қуйидагилар пайдо бўлиши мумкин: бурун шиллиқ қаватининг реактив гиперемияси (медикаментоз ринит), шиллиқ қават атрофияси.\nНазол Бэби болалар учун мўлжалланган. Ҳомиладорлик ва эмизиш даврида қўллаш юзасидан маълумотлар йўқ.\n30оС дан юқори бўлмаган ҳароратда, болалар олаолмайдиган жойда саылансин.\n15 мл беркиладиган пипетка-қопқоқли флакон.\nФлакон илова-варақаси билан бирга картон қутига жойланган.


Капелло: «Роналду бемалол 34 ёшгача ўйнаши мумкин» » Скачать музыку бесплатно новинки музыки 2016-2017\nКапелло: «Роналду бемалол 34 ёшгача ўйнаши мумкин»\nКомментариев: 0 Просмотров: 165 Дата: 9-02-2016, 07:42 Италиялик мураббий Фабио Капелло «Реал» ҳужумчиси Криштиану Роналду юқори савияда яна неча йил ўйнаши мумкинлиги ҳақида ўз фикрини билдириб ўтди.«Роналду бемалол яна 3 йил ўйнай олади. У ўзига яхши қарайди ва катта тажрибага эга. Шу боис, у бемалол 34 ёшгача ўйнаши мумкин. У каби тўпурарни топиш осон эмас», — дейди Капелло.Роналду ушбу мавсум давомида ўзининг келажаги борасида турли фикрларни айтиб ўтди. Бу эса "Реал" президенти Флорентино Пересга унчалик ёқмади. Шунга қарамай, у португалиялик футболчини «Реал»да олиб қолишни истамоқда. - деб хабар бермоқда Stadion.uz нашри.


Оилавий ветеринарлар юбилейи » Навоий вилоят ветеринария бошкармаси\nВетеринария бошкармаси » Ташкилот хакида » Янгиликлар » Оилавий ветеринарлар юбилейи\nСана: 20-01-2015, 16:00 | Бўлим: Ташкилот хакида » Янгиликлар\nПрезидентимиз Ислом Каримовнинг ташаббуси билан 2015 йилнинг “Кексаларни эъзозлаш йили” деб эълон қилинганлиги, кексаларга алоҳида ҳурмат, эҳтиром кўрсатиш, уларнинг оғирини енгил қилиш, саломатлигини асраш, бой ҳаётий тажрибасидан ёшлар камолоти йўлида самарали фойдаланиш халқимизнинг эзгу қадрияти эканлигидан келиб чиққан ҳолда, вилоят давлат ветеринария хизмати ходимлари оилавий ветеринарлар-Жапбаров Патте Серикбаевич ва унинг турмуш ўртоғи Бегимова Бақтигулларни муборак 60 ёшга тўлиши билан муборакбод этдилар.\nТомди туманида Жапбаровлар оиласини яхши билишади. Бухоро қишлоқ хўжалик техникумини ветеринария ихтисослиги бўйича тугаллаган Жапбаров Патте Серикбаевич 38 йилдан ортиқ вақт давомида ветеринария соҳасида ватанимиз ва ҳалқимиз фаровонлиги йўлида сидқидилдан хизмат қилиб келмоқда. П.Жапбаровнинг турмуш ўртоғи Бегимова Бақтигул ҳам ветеринария мутахассиси бўлиб, ушбу соҳада узоқ йиллар ишлаб, айни пайтда ёшга доир нафақада. Икковлан 4 нафар фарзанди тарбиялаб, вояга етказишди ва айни пайтда неваралар камолидан баҳрамандлар.\nОилавий ветеринарлар “Кексаларни эъзозлаш йили” нинг дастлабки ойида таваллуд топган кунининг муборак 60 йиллигини нишонламоқдалар.\nБу инсонлар ўзларининг кўп йиллик самарали меҳнати, катта хизматлари билан мана шундай қутлуғ кунларга етиб келдилар.\nВилоят ветеринария хизмати жамоаси, ёру биродорлари бу кишиларни камтарин ва ҳалол, жонкуяр, оқибатли , ўз оиласи, фарзандларига ғамхур ва меҳрибон инсон сифатида яхши билади ва ҳурмат қилади.\nЖапбаров Патте Серикбаевич ва унинг турмуш ўртоғи-Бегимова Бақтигул опаларимизнинг Томди тумани, қолаверса вилоят ҳудудида эпизоотик барқарорликни таъминлашда қўшган ҳиссаларингиз беқиёсдир.\nУлар ўз хизмат вазифасига доимо масъулият билан ёндашиб, ташкилотчилик, ташаббускорлик ва ишбилармонлик фазилатларини намоён этиб, муносиб шогирдлар тайёрлаб, хизматда ҳам, шахсий ҳаётда ҳам барчага ибрат бўлиб келмоқдалар.\nАйниқса, жамоат ишларида фаол иштирок этиб, ҳаётий тажрибалари, зарур маслаҳатлари билан ёшларга наъмуна бўлиб келаётганликлари диққатга сазовордир.\nВилоят давлат ветеринария бошқармаси жамоаси, буткул вилоят ветеринария хизмати ходимлари Сизга шахсий ҳаётингизда бахту-саодат, узоқ умр, омонлик ва хотиржамлик тилайди. Неваралар камолини кўришдек улкан бахт ҳамиша ҳамроҳингиз бўлсин. Ватанимиз равнақи йўлида қилган хизматларингиз учун миннатдорчилик билдирамиз!\n2015 йил “Кексаларни эъзозлаш йили” муносабати билан Қизилтепа туманида тадбир бўлиб ўтди...


12/Апрель/2021 «Дунё» АА репортажи\n700 йиллик тарихга эга Жумаликизик қишлоғидан «Дунё» АА фоторепортажи\nТОШКEНТ, 12 апрель. /«Дунё» АА/. Жумаликизик қишлоғи Истанбул шарқида, Бурса шаҳри яқинида, Улуғтоғ этакларидаги баҳаво ҳудудда жойлашган. Аҳоли пунктининг тарихи бу ерда масжид қурган турк-ўғузлар ва атрофдаги қишлоқлар аҳолиси йиғилган жума намозлари билан боғлиқ, деб ҳикоя қилмоқда «Дунё» АА фотомухбири Анвар Илёсов.\n1980 йилда Туркия ҳукумати қишлоқни давлат ҳимоясига олди ва у маданий мерос ҳисобланади. 2014 йилда ЮНEСКО қишлоқни маданий меърос объектлари рўйхатига киритди.\nБу ерга келган саёҳатчилар ўзларини ўрта асрларга тушиб қолгандек ҳис қилади. Қишлоқнинг тош қопланган кўчалари, усмонийлар ҳукмронлигининг дастлабки йилларига хос бинолари ҳеч кимни бефаррқ қолдирмайди. Бундан ташқари, Жумаликизикда дунёдаги энг тор ва қадимий кўчалардан бири жойлашган бўлиб, у ЮНEСКОнинг Бутунжаҳон мероси рўйхатига киритилган. Шуниси эътиборга лойиқки, бу кўча бўйлаб фақат битта одам юриши мумкин, зеро унинг кенглиги атиги 80 сантиметрни ташкил қилади. Мана 400 йилдирки, қишлоқда сув узатиш ва канализация тизимлари ишлаб турибди.\nБугун Жумаликизикда 300 га яқин турар-жой биноси мавжуд, уларнинг 57 тасида бир вақтнинг ўзида амалдаги музей ҳисобланади. Аҳоли, асосан, боғдорчилик ва асаларичилик билан шуғулланади. Анъанавий туркча услубдаги кичик кафелар ҳам бор. Жумаликизик ҳар куни юзлаб сайёҳга хизмат кўрсатади. Қишлоқ, шунингдек, бу ерда фильмлар тасвирга оладиган турк кинокомпаниялари орасида анча машҳур.\n«Дунё» АА ушбу фоторепортажни тайёрлашда ёрдам бергани учун Туркиянинг Ўзбекистондаги элчихонасига миннатдорлик билдиради.\n"Дунё" АА фотомухбири баҳорги Истанбул с...\n“Дунё” АА фотомухбири Анвар Илёсов дунёнинг бошқа шаҳарлари каби коронавирус пандемияси би...\nҚўқон Туркий кенгаш давлатларининг бирин...\nБугун Қўқон шаҳрида Туркий тилли давлатлар ҳамкорлик кенгаши туризм вазирларининг VI йиғил...


InfinBANK’дан online–кредитни расмийлаштириш учун 5 та са...\nInfinBANK инновацион ечимни таклиф этади, биз эса ундан нега ҳозироқ фойланиш зарурлигини тушунтирамиз.\nҚоғозбозликка “йўқ!” денг: ҳаммаси online режимда\nКредитни расмийлаштириш учун кафиллар, даромадлар тўғрисида маълумотнома, СТИР, маҳалладан маълумотнома ва бошқа бюрократик амаллар талаб этилмайди. Бунинг учун шунчаки смартфон ва интернет керак бўлади холос.\nУйдами, офисдами – аҳамияти йўқ, қулайроқ жойлашиб оласиз, ёки коворкингда смузи ичиб туриш асносида Google play ёки App Store ресурсларидан InfinBANK иловасини юклаб оласиз, тезда рўйхатдан ўтиб кредит учун ариза юборасиз, қарорни кутасиз, пулни қабул қиласиз. Ва ўзингиз истагандек сарфлайсиз - банкка сарф-харажат мақсадлари ҳақида ҳисобот бериш шарт эмас.\nМиллий валютадаги InfinBANK карталарининг эгалари учун аризани шакллантириш жараёни максимум даражада осонлаштирилган. Тизим автоматик тарзда шахсни тасдиқлашга доир барча катакчаларни тўлдиради, мижоз эса фақат керакли кредит суммасини ва ўзининг тўлов қобилияти ҳақидаги маълумотни қўлда киритади холос. Айтганча, пул айнан шу картага ўтказилади.\nЯнгиланадиган кредит чеклови\n“Хумча қайна – хумча тўхта” ёки банкнинг қулай янгилиги: Пулни олиш ва уни банкка 12 ой мобайнида ўзингиз истаган миқдорда яна қайтариш мумкин. Пул учун эса фақат бир марта мурожаат этиш талаб этилади. Кредит бўйича фоиз ставкаси фақат пул ишлатилган кунлар учун, фақатгина берилган кредит доирасида сарфланган суммага нисбатан ҳисобланади.\nҲар қандай банк мижозлари учун осон кредит\nАгар сизга кредит ҳозироқ зарур бўлса-ю, InfinBANK картасини очтиришга ҳали улгурмаган бўлсангиз, бундан асло хавотир олманг. Мобил иловада кредит маблағи қабул қилинадиган InfinBANK кредит картасини очтириш ҳақида дарҳол ариза қолдиринг. Карта очилгач, бу тўғридаги маълумот иловада пайдо бўлади, унинг жисмоний эквивалентини эса ўзингизга қулай вақтда банкдан олиб кетишингиз мумкин.\nБошқа банкларнинг UzCard карталарини ишлатасизми? Унда кредитни автоматик тарзда сўндириш учун битта ёки бир нечта картани кўрсатсангиз бўлади.\nБиринчи 25 кун – бепул\nБанк хизматлари бозоридаги ноу-хаудан биринчи бўлиб фойдаланиш нафақат қизиқарли, балки манфаатли ҳамдир. 1 июндан 1 сентябрга қадар InfinBANK томонидан биринчи 25 кун учун кредит бўйича фоиз ҳисобланмайдиган акция ўтказилмоқда.\nҚулай иловадан фойдаланиш имконияти\nКредитни расмийлаштириш ва сўндиришдан ташқари, InfinBANK яратган илова одатий пул операцияларини ҳам осонлаштиради. Омонатдан фоизлар олинг, ҳисоб ҳолатини назорат қилинг, “экспресс” ўтказмадан фойдаланинг, электрон ҳамён ёрдамида ҳеч қандай комиссиясиз ёки UzCard карталари орасида пасайтирилган 0,5% комиссия билан сўмли ўтказмаларни амалга оширинг.\n02:06, 28 июня 2019\nБеспокоящихся о свободе слова россиян стало больше\n«Я не буду менять своего мнения по поводу 2,5 миллиона сумов», — Улугбек Иноятов прокомментировал скандальное видео\nҚайси банкда онлайн-кредит очиш мумкин?\nГурбангулы Бердымухамедовым поздравил президента Узбекистана\nInfinBANK’дан online–кредитни расмийлаштириш учун 5 та сабаб\nГенпрокуратура отчиталась за массовую драку в Ташкенте


Сардобадаги офат туфайли ён қўшнимиз Қозоғистон ҳам зарар кўрди. Биз Қозоғистон билан азал азалдан бир дарёдан сув ичиб, қувонч ва синовли дамларда елкама-елка бўлиб яшаб келганмиз. Ушбу техноген офат нафақат аҳолимизга балким қўши Қозоғистонга ҳам зарар етказганидан албатта, афсусдамиз, деди Мирзиёев.\nШунингек, Мизиёев Туркистон вилояти ҳокими Умирзоқ Шукеев бошчилигидаги делегация воқеа жойида бўлиб, вазиятни ҳар томонлама чуқур ўрганганини ва ушбу масалада икки республика орасида барча маъумотлар очиқлиги ҳам маълум қилди.\nЭслатиб ўтамиз, Ўзбекистон президенти 5 май куни бўлиб ўтган селектор мажлисида Сардоба фожеасида 4 киши қурбон бўлганини ва 1 киши бедарак йўқолганини хабар қилган эди. Шунингдек 90 мингга яқин аҳоли яшаш жойидан хавфсиз ҳудудларга кўчирилганини ҳам маълум қилган эди.\nЦзеянь шаҳрида истиқомат қилувчи Ян Тяньсинь карантин шароитида вақт ўтказишнинг ажойиб усулини топди. У ўзининг олтин балиқчаларига футбол ўйнашни ўргатди.\nУ аквариумни футбол майдончаси кўринишида жиҳозлади ва “олтин жамоага” ўйин қоидаларини тушунтирди.\n“Аввалига мен улар ўйнашларини кутмаган эдим. Улар билан ишлаб, уларга бу қизиқ эканини англадим. Улар “тўп суришни” исташади”, - дея фикрлари билан ўртоқлашади Ян Тяньсинь.\nЯхши ўйин учун “олтин футболчилар” рағбатлантирилади: ҳар бир голдан сўнг улар озиқлантирилади ва бу уларни ғалаба қозониш ва кўпроқ гол уришга ундайди.\n“Олтин” жамоа мураббийи ўзининг мувафаққиятлари билан TikTok᾽да ўртоқлашади. Балиқчалар аллақачон кўплаб мухлисларига эга.\nКелажакда Тяньсинь “балиқлар жамоаси” ўртасида баҳс уюштиришни режалаштирмоқда.


Фото: Клинтон ота ва ўғил Бушларнинг ҳайкаллари орасига яшириниб олди\n12:26 / 15.07.2017\nАҚШ собиқ президенти Билл Клинтоннинг матбуот котиби Энжел Уренья ушбу сиёсатчи тасвирланган фотосуратни эълон қилинди. Унда Клинтоннинг бошқа собиқ президентлар – катта Жорж Буш ва кичик Жорж Бушнинг ҳайкаллари орасида яшириниб турганини кўриш мумкин. Ижтимоий тармоқларда суратни ҳазил тариқасида қабул қилишган, деб хабар бермоқда CNN.\nШу билан бирга, телеканалнинг эслатишича, Клинтон президент бўлгач, ҳақиқатдан ҳам Бушлар ўртасига тушиб қолган: яъни, катта Буш ундан аввал раҳбарлик қилган бўлса, кичик Буш ундан кейин АҚШни бошқарди.\n«Билл Клинтон «Бушлар ўртасидаги ҳаётим» (сўз ўйини: Bush — инглиз. «бута» ва президентларнинг фамилияси. — таҳ.) номли хотиралар китобини ёзиши керак», - дея ёзди америкалик шоир Дугласс Пауэлл твиттерда.\nКанадалик журналист Даг Сандерснинг қайд этишича, бу фотосурат 90-йилларни «анча реалистик тарзда» ифодалаб беради.\nкатта Жорж Буш\nБилл ва Ҳиллари Клинтон уйида ёнғин чиқди\n07:50 / 04.01.2018\nБилл Клинтон Трампга: «Ўзингдан кейин қандай мерос қолдирмоқчисан?»\n17:52 / 18.11.2017


ЁШЛАР ХОРИЖИЙ ТИЛЛАРНИ ЎРГАНИШ ЙЎЛИДА\nМаълумки, ушбу таълим муассасасида ёшларга 4 хорижий тил: рус, инглиз, немис ва француз тилларида сабоқ берилади. Академик лицей "Эгизак таълим муассасалари" ("Les etablissements jumilages") лойиҳаси асосида юртимиз ва хориждаги нуфузли ўқув юртлари билан ҳамкорлик алоқаларига, шу билан бирга, хорижда малака ошириб қайтган педагоглар жамоасига эга.\nҚолаверса, бу ерда Германия Федератив Республикаси Ташқи ишлар вазирлигининг PASCH - "Мактаблар: келажак ҳамкорлари" лойиҳаси орқали бутун дунёда танлаб олинган мактабларда немис тили дарсини қўллаб-қувватловчи халқаро дастури ҳам амалиётга татбиқ этиб келинмоқда. Ушбу дастурнинг мақсади ўқувчилари энг яхши таълим олиш имконига эга бўлган мактаблардан иборат халқаро тизимни шакллантиришга қаратилган. Шу асосда ўтган йили лицейнинг 4 ўқитувчи ва яна шунча ўқувчиси Германияда бўлишди.\nЭътиборлиси, педагогларнинг Европа ва Шарқий Осиё мамлакатлари мутахассислари билан мунтазам равишда фикр, тажриба алмашиб келаётгани уларнинг замон талаблари асосида дарс ўтиши, таълим сифати жаҳон стандартларига жавоб бера олишини таъминлашда муҳим ўрин тутмоқда.\nТиллар фестивалида Германия Федератив Республикасининг Ўзбекистондаги элчихонаси атташеси Йенс Вернер ҳам қатнашди. Маълумот учун, атташе айни кунларда ушбу таълим муассасасида бўлиб, 2 кунлик семинар ўтказмоқда.\nТадбирда чет тиллардаги адабиёт намуналари, шунингдек, "Урф-одатлар - миллат маданиятининг кўзгуси" мавзусида хорижий мамлакатларнинг урф-одатларидан кўринишлар, рақс ва қўшиқлар ижро этилди. Машҳур киноасарларнинг хорижий тилдаги талқини барчанинг олқишига сазовор бўлди.


Картошка куясини йўқотиш бўйича тавсиялар - Ўзбекистон Республикаси Қишлоқ хўжалиги вазирлиги\nКартошка куясини йўқотиш бўйича тавсиялар\nКартошка куяси – картошка, тамаки, бақлажон, помидор ва бошқа итузумдошлар оиласига кирувчи ўсимликларга катта зарар етказувчи хавфли ҳашарот ҳисобланади. Картошка куясининг ватани Жанубий ва Марказий Америка ҳисобланади. Уни дастлаб техаслик энтомолог олим Целлер 1873 йилда аниқлаган. Бугунги кунда дунёнинг 70 дан ортиқ давлатида кенг тарқалганлиги кузатилган.\nИталия, Испания ва Португалия давлатларига 1920 йилларда кириб келган. Украина, Молдавия, Грузия Республикалари ва Россия Федерациясининг Краснодар, Ростов, Приморе ўлкасининг узоқ шарқ қисми, Астрахань вилоятида тарқалганлиги қайд этилган. Мамлакатимизда картошка куяси илк бор 2009 йилда Хоразм вилоятининг Туркманистон билан чегарадош Шовот, Гурлан, Қушкўпир туманларида аниқланган.\nКартошка куясининг капалаги кичкина, оч кулранг тусда бўлади. Тинч ҳолатда қанотлари елкасига йиғилиб туради. Олдинги қанотларининг катталиги 12–15 мм атрофида. Эркагида қанотлари урғочига нисбатан кичикроқ бўлади. Қанотларида тўқ рангли чизиқлари ва қора доғлари бор.\nЭркак капалак қорин қисмининг охирги аъзосининг узунлиги бутун қорин қисми узунлигининг 1/3 қисмини ташкил қилади. Қорин қисмининг охири қалин момиқлар билан қопланган. Эркагининг олдинги қанотлари урғочига нисбатан 2–2,5 мм кичикроқ бўлади. Қорнининг ранги сарғиш кулранг, ост қисми эса кулранг оқ тусда.\nОлдинги ва ўрта оёқлари оч-кулранг, ташқи томони жигарранг, панжалари жигарранг тусда. Орқа оёқлари оч сарғиш, узун оёқлари оқ ва панжалари жигарранг момиқлар билан қопланган. Эркак капалак урғочисидан асосан қорин қисмининг охирида оқ ёки кулранг момиқлар борлиги билан фарқ қилади.\nТухуми овал шаклда. Баъзан бир томони ботиқроқ бўлади. Эни 0,35–0,45, узунлиги 0,8 мм катталикда. Янги қўйилган тухумлари оқ рангда, камалаксимон товланиб туради. Қобиғи силлиқ, бир томони тўрсимон. Вақт ўтиши билан тухум тўқ рангга киради ва қурт чиқишидан олдин қобиқдан кўриниб туради. Личинка тухум ичини кемириб ўзига чиқиш учун тешик очади ва тухумдан чиқади. Бўшаган тухум оқ рангда бўлади.\nТухумдан чиққан личинка 1,2 мм узунликда, рангсиз ёки оч қизғиш тусда бўлади, вақт ўтиш билан тўқ жигарранг тусга киради, бош қисми қора рангда. Етук личинкалари 10–13 мм узунликда, эни 1,5 мм, ранги сарғимтил қизғиш ёки яшилсимон кулранг тусда. Бош қисми тўқ жигарранг ёки қора рангда. Кўкрак қисми деярли қора, сарғиш, қалқонлари жуда кичкина ва тўқ тусда. Личинкалар картошканинг яшил, мўрт устки қисмида, тамаки ёки бошқа ўсимликларда ривожланади.\nЛичинкалари одатда чиқиндилар ёки тупроқ орасига кириб ғумбакка айланади. Тупроқдаги кесаклар ёки бошқаларга ёпишиб олади. У ўзи зарарлаган дарахт остидаги тупроқда ғумбакка айланган бўлса ҳам, уни ўша жойда топиш, кўз билан илғаш жуда қийин.\nПилла омборхоналари, қоп оралиқлари, картошка куртаги оралари, пол тешиклари ва бошқа кўз илғамайдиган жойларда бўлиши мумкин. Личинкалар тез ўзгарувчан ҳароратга мослашувчан бўлиб, қаттиқ совуқда ҳам мевалар ичида яшовчанлигини сақлаб қолади.\nПилласи сарғиш-кумуш рангда. Личинкалар аввалига ипак тўр тўқийди, сўнг ички қаватини тўқийди. Личинкалар 24 соат давомида пиллани тайёрлаб улгуради. Шундан сўнг пилла ичига кириб, тешикларни беркитади ва 3–4 кундан кейин ғумбакка айланади. Пилланинг узунлиги 10, эни 4 мм. ни ташкил қилади. Эркагининг ғумбаги, одатда урғочининг ғумбагига нисбатан кичикроқ бўлади.\nБир йилда 5–6 авлод беради. Ёз мавсумида бир авлоднинг ривожланиши 22–30 кун, қиш мавсумида эса 2–4 ойгача давом этади. Ҳаво ҳароратининг –4 оС ва +36 оС бўлиши картошка куясига ҳалокатли таъсир қилади. Картошка куяси етук личинкалик ёки ғумбаклик даврида қишлайди. Капалаклари бир ёки икки дона уруғини барглар, тамаки, картошка, помидор, картошка меваси, тупроққа қўяди. Ёз мавсумида картошка куяси омборхоналарга тўхтовсиз тухум қўяди. Картошка куясининг асосий ўчоғи –омборхоналар ҳисобланади. Омборхонадаги 25–80 % сақланаётган картошка мевалари нобуд бўлиши мумкин.\nҲар бир урғочи капалак 150–200 донагача уруғ қўяди. Уруғлангандан бир кундан сўнг, уруғ қўя бошлайди. 6–19 кунгача уруғ қўйиб бўлгандан сўнг урғочи капалаклар нобуд бўлади. Капалаклар кундузи баргнинг орқа томонига жойлашиб олиб, қоронғи тушиши билан 2–3 соат учиб, урчийди.\nТухумдан личинкалари 5 кунда чиқади. Қиш мавсумида личинкалар чиқиши бирмунча чўзилади. Тухум ичида етилган личинкалар, тухум қобиғини кемириб ташқарига чиқади ва шу жойдаги ўсимликларни кемира бошлайди.\nКартошка куяси ҳаво ҳарорати +4 оС дан юқори бўлганда яхши ривожланади. Личинкалар ривожланиш давомида 4 марта пўст ташлайди. Ёз мавсумида личинкалар 11 кун, ғумбаги эса 7 кун ривожланади.\nТухумдан чиққан личинкалар бирданига баргни кемира бошламайди, аввалига ўргимчак тўрисимон тўрлар тўқийди ва шуни ичида юриб, бироздан кейин барг, меваларга йўл очади ва уларни кемира бошлайди. Ўргимчак тўри остида йўллар кенгайиб бориши билан, личинка ўз экскрементлари билан тўлдириб боради. Одатда личинкалар битта йўл очиб олади, агар озиқа кам бўлса, иккинчи йўлни ҳам очиб олиши мумкин.\nКартошка ва помидорда личинкалар бир баргдан иккинчисига тез-тез ўтиб туради ва баргларни ўргимчак тўри билан бир-бирига боғлайди. Дала шароитларида личинкалар баргдан ташқари, пояларни ҳам зарарлаб эпидермис қаватидан йўл очиб ташлайди. Личинкалар тўртинчи ёшга етганларида жуда катта зарар келтира бошлайди.\nКарантин ва ҳимоя чора-тадбирлари:\n1. Зараркунанда тарқалган давлатлардан келаётган юк машиналари ва юкларни карантин текширувидан ўтказиш.\n2. Саноат юклари ва транспорт воситаларини зарарсизлантириш.\n3. Ўсимлик маҳсулотлари ортилган ҳудудларни 3 км. гача феромон тутқичлар ёрдамида текшириб чиқиш.\n4. Итузумдошлар оиласига кирувчи ўсимликларни доимий назорат қилиб, текшириб туриш.\n5. Картошка поясини қуриб қолишига 5–7 кун қолганда ўриб олиш ва йўқотиш.\n6. Даладан картошкани тез йиғиштириб олиш ва олиб чиқиб кетиш.\n7. Белгиланган тартиб қоидалар асосида картошка мевасини бром-метил билан зарарсизлантириш.\n8. Итузумдошлар оиласига мансуб бегона ўтларни доимий йўқотиб бориш.\n9. Картошка куяси тарқалган майдонларда тавсия этилган кимёвий воситалар билан ишлов бериш.\nРеспубликамизга картошка куяси тар¬қалган давлатлардан картошка ва бош¬қа итузумдошлар оиласига кирувчи ўсимлик маҳсулотларини киритиш «Ўзбошдавкарантин» инспекцияси томонидан бериладиган сертификатлар орқали амалга оширилади.\nБ.Мухаммадиев, А.Пардаев, Т.Авазов, С.Маматов


Тунисда оммавий тартибсизликлар давом этмоқда - hudud24.uz\n2021, 05-Mart | 12:13\nБош саҳифа Янгиликлар Жаҳон Тунисда оммавий тартибсизликлар давом этмоқда\n11:02 / 18-01-2021\nТунис ҳукумати якшанба куни кечқурун мамлакатнинг қатор вилоятларига давлат муассасаларини ҳимоялаш ва оммавий тартибсизликларга қарши кураш мақсадида миллий армия бўлинмалари киритилди. Бу ҳақда Мудофаа вазирлиги расмий вакили Муҳаммад Зикрийга таяниб, ТАСС хабар қилмоқда.\n«Айни пайтда армия бўлинмалари Силян, Кассарин, Бизерта ва Сус шаҳарларида жамоат тартибини сақлаб турибди” – деди Мудофаа вазирлиги вакили.\nТуниснинг айрим вилоятларида оммавий тартибсизликлар якшанба куни комендант соати эълон қилинганидан сўнг, 16.00 да юз берган. Кун сайин Тунисда норозилик намойишларининг қамрови кенгайиб тобора оммавий тус олмоқда. Намойиш иштирокчилари баррикадалар қуриб, йўлларни ёпишмоқда, автомобиль баллонларини ёқиб, амалдаги ҳокимиятга қарши шиорлар билан чиқишмоқда. Намойишчилар бу ҳаракатни “Очлар инқилоби” деб атамоқда. Ҳуқуқ-тартибот ходимларининг фикрича, ёш намойишчилар кўчадаги автомобиллар, дўконлар ойналарини синдириб, давлат идоралари ва молиявий ташкилотларни талон-торож қилишмоқда.\nМамлакатнинг турли ҳудудларида ўтказилган намойишларда иштирок этган 242 нафардан ортиқ киши қамоққа олинган.\nАввалги мақола2021 йил 1 февралдан кимларнинг пенсиялари оширилди?\nКейинги мақолаНавальнийни аэропортда қўлга олишди


Шавкат Мирзиёев Мираброр Усмонов оиласига таъзия билдирди / Ўзбекистон янгиликлари, энг сўнгги хабарлар\nЖАМИЯТ 0 Шархлар 888 кўрилди\nжамоатчилиги жудоликка учради. Ўзбекистон Республикаси Олий Мажлиси Сенати аъзоси, давлат ва жамоат арбоби Мираброр Усмонов шу йил 15 март куни оғир хасталик туфайли вафот этди.\nПрезидент Шавкат Мирзиёев марҳум хонадонига ташриф буюриб, рафиқаси ва фарзандларига ҳамдардлик билдирган. Қуръон тиловат этилиб, марҳумнинг ҳақига дуо қилинган.\nПрезидентимиз марҳумнинг эзгу ишларини ёдга олган.\n– Мираброр Усмонов мустақиллигимизнинг оғир-енгил кунларини тортган, халқимизга, Ватанимизга катта хизматлар қилган улуғ инсон эди. Одамларга қўлидан келганча яхшилик қиларди. Оиласига, юртига, давлатга садоқатли эди. Кейинги пайтларда соғлиги яхши бўлмаса ҳам Сенатнинг ҳамма мажлисларида қатнашишга ҳаракат қилди, фойдам тегсин дерди, – дея таъкидлаган давлатимиз раҳбари.\nМираброр Усмоновнинг кўп йиллик самарали меҳнати давлатимиз томонидан муносиб тақдирланиб, “Меҳнат шуҳрати”, “Фидокорона хизматлари учун”, “Эл-юрт ҳурмати” ва “Дўстлик” орденлари ҳамда “Ўзбекистон Республикасида хизмат кўрсатган ёшлар мураббийси” фахрий унвони билан мукофотланган.


Ямандаги вабо эпидемияси 115 кишини ҳаётдан олиб кетди\n17:14 / 14.05.2017\nЯмандаги вабо эпидемияси апрель ойи охиридан буён 115 кишининг ҳаётдан кўз юмишига сабаб бўлди. Бу ҳақида Халқаро Қизил Хоч қўмитаси (ХҚХҚ) хабарига асосланиб, FrancePress маълум қилди.\nПайшанба куни Жаҳон соғлиқни сақлаш ташкилоти (ЖССТ) касаллик Ямандаги 51 кишини ҳаётдан олиб кетгани ҳақида хабар берган эди.\nХҚХҚ вакили Доминик Стиллхарт мамлакат ҳукумати 14 губернаторликда 8,5 минг касалланиш ҳолати қайд этгани ҳақида маълум қилди. Сўнгги ҳафтада вабо билан касалланганлар сони уч баробардан ортиққа кўпайди.\nСтиллхартнинг сўзларига кўра, Яман шифохоналари тўлиб кетганидан шифокорлар беморларнинг барчасига вақт ажратишнинг уддасидан чиқа олмаяпти.\nЯман ҳукумати мазкур касалликнинг авж олгани ҳақида биринчи марта 2016 йилнинг октябрида хабар берганди. ЖССТ маълумотларига кўра, касалликни юқтириш хавфи юқори бўлган ҳудудларда 7,6 миллион киши истиқомат қилади.\nЯман қурбонлар вабо эпидемия


«Ислом давлати» Вахдат колониясидаги исён учун маъсулиятни ўз зиммасига олди\n«Ислом давлати» (ИД) гуруҳи Вахдатдаги “Ғиштли” қамоқхонасидаги исённи ташкилаштириш борасидаги маъсулиятни ўз зиммасига олди. 19 май оқшомида колонияда юз берган тартибсизлар оқибатида 32 киши, жумладан колониянинг уч нафар назоратчиси ҳалок бўлди.\nИД гуруҳи Тожикистондаги Вахдат колониясида юз берган исён учун маъсулиятни ўз зиммасига олди, дея 14 июн куни хабар берди Reuters жангариларнинг Al-Nabaa ахборот хафталикномасига таянган холда. ИД жангариларининг баёнот беришича, Вахдат колониясида юз берган исён “халифалик жангчилари” томонидан уюштирилган. Аммо, «Ислом Давлати» мазкур колониядаги тартибсизликларга алоқаси борлигини исботловчи бирор бир далил келтирмаган, дея хабар беради Reuters.\nИсён юз берган «Кирпичний» (“Ғиштли”) қамоқхонаси Душанбедан15 километр жанубий шарқда жойлашган.\nЭслатиб ўтамиз, исённинг эртаси куни Тожикистон расмийлари баёнот бериб тартибсизликларни уюштириш учун маъсулият айнан ИД зиммасида эканлигини маълум қилган эди. Тожикистон Адлия вазирлиги ўшанда бош “исёнкор”, расмиий версияга кўра, 2015 йилда Сурияга қочиб кетган ва ИД сафларига қўшилган Тожикистон ИИВ ОМОНнинг собиқ командири полковник Гулмурод Ҳалимовнинг ўғли Беҳруз Гулмурод эканини маълум қилди. Қочқиндаги полковникнинг ўғли 2017 йилда “Ёллаш” моддаси бўйича айбдор деб топилган ва 10 йил муддага озодликдан маҳрум қилинган эди.\nБироқ, Тожикистон ҳукуматининг оппонентлари юз берган ҳодиса бўйича расмий версияга ишонмайди. Таркибига ТИУП ҳам кирган Тожикистон Миллий Альянси қисқа муддатларда мустақил тергов комиссияси тузилишини талаб қилди. Бу комиссия таркибига Тожикистон ҳукумати, фуқаролик жамияти, яқинда юз берган ходисалар қурбонларининг оила аъзолари ва қариндошлари, шунингдек, БМТ ва Халқаро Қизил Хоч ташкилоти вакиллари киритилиши таклиф қилинади.\nКолонияда умумий ҳисобда 1,5 минг махбус сақланади. Ҳуқуқ ҳимоячиларининг сўзларига қараганда, исён маҳбусларнинг қийноқларга солиниши ва жазони ижро этиш муассасидаги коррупция туфайли юз берган.


Ҳозир ҳатто сенинг душманларинг ҳам чанқоқлик билан китоб варақлашмоқда! Ҳарвард Университети талабаларига қандай руҳий озуқа берилади? Ҳозир ҳатто сенинг душманларинг ҳам чанқоқлик билан китоб варақлашмоқда! Ҳарвард Университети талабаларига қандай руҳий озуқа берилади? - Pharm Phone\nҲозир ҳатто сенинг душманларинг ҳам чанқоқлик билан китоб варақлашмоқда! Ҳарвард Университети талабаларига қандай руҳий озуқа берилади?\nМуваффақият сири 11-12-2017 1252\nГлобал миқёсда ҳаётнинг барча жабҳалари учун комил етакчиларни тарбиялайдиган, идеал таълим тизимига эга бўлган ва ҳозирги кунда дунёнинг барча бурчакларида жами 360 000 битирувчиси бўлган Буюк Ҳарвард Университети ўзининг 20 000 талабасига ҳар куни қандай психологик тиргак ва озуқани беради. Қуйида бундай руҳий куч берадиган жумлаларнинг баъзилари билан қисқача танишишингиз мумкин.\n1. Агарда ҳозир сен ухласанг, албатта куни бўйи ўйлаган орзу ниятингни тушингда кўрасан. Лекин ширин уйқу ўрнига ўқишни танласанг, сенда қилган барча орзу ниятларингни рўёбини кўриш имконияти пайдо бўлади.\n2. Сен бирор иш қилишга энди кеч бўлди деб ҳисоблаётган вақтинг аслида у ишни қилишинга ҳали жуда эрта бўлади.\n3. Зиёли бўлиш учун таълим олиш машаққати ва меҳнати бу вақтинчалик қийинчиликдир. Лекин билимсизлик машаққати бу - бутун умрликдир.\n4. Ўқиш бу - шунчаки вақт ва пул кетказиш эмас. Ўқиш бу куч учун вақт ва пул кетказишдир.\n5. Ҳаёт фақат ўқишдан иборат эмас. Лекин сен ҳаётнинг оддийгина мана шу босқичидан ўта олмасанг, сен ўзи ҳаётда нимага қодирсан?!\n6. Ғайрат ҳамда ҳаракат бахт келтиради.\n7. Омад - фақатгина ҳаммадан олдин бошлаганга ва ҳаммадан кўп ҳаракат қилганга ёнбосади.\n8. Барчасига вақтида улгуриш ҳаммага ҳам эмас. Лекин омад мукаммалликка ҳаракат қилганга ва қарор қабул қила оладиганга берилади.\n9. Вақт учади. Ўтаётган соат мили бу вақт эмас, бу УМРИНГДИР!\n10. Бугунги дангасалигинг ва лоқайдлигинг - эртанги кўз ёшларинга сабаб бўлади.\n11. Келажак учун ниманидир сармоя қиладиганлар - реалистлардир!\n12. Сенинг иш ҳаққинг сенинг билиминга тўғридан-тўғри пропорционалдир!\n13. Бугунги кун ҳеч қачон қайтиб келмайди.\n14. Ҳозир ҳатто сенинг душманларинг ҳам чанқоқлик билан китоб варақлашмоқда!\n15. Терламасанг юзингни артиб қўядиганлар топилмайди.


"Мени ташлаб кетма" китоби, Гарольд Роббинс\nЁзувчи Гарольд Роббинс (1916-1997) XX асрнинг 50-70 йилларида америка адабиётининг етук вакилларидан бири даражасига кўтарилганди. Ўша даврларда унинг ҳар бир янги романи катта шов-шувларга сабаб бўлган. «Мустанг», «Муҳаббатимиз қайга йўқолди?», «Мени ташлаб кетма», «Алвидо, Жаннет!» романлари китобхонлар томонидан ҳозиргача севиб ўқилади. Роббинснинг асарларида қаҳрамонлар эркка интиладилар, ўз бурч ва мажбуриятларини ҳар хил шароитларда синаб кўрадилар, ҳаёт машаққатларида тобланадилар.\nАдибнинг китобхонларга ўзбек тилида илк бор тақдим этилаётган «Мени ташлаб кетма» номли романи оила муқаддас деган ғоя билан суғорилган. Асар қаҳрамони Бред Ровен икки ўт орасида қолади: оталик, турмуш ўртоғига боғлиқлик бурчлари уни оиласи томон тортса, юраги бошқа аёл томон талпинади. Китобхонларимиз худбинона интилишлар шахсни қандай фожиавий тангликка олиб бориши мумкинлигини роман мутолаасидан сўнг билиб олишлари мумкин.


Ўз ҳис-туйғуларини тушуниш ва уларни бошқара олиш – ақлли одамларгагина хос хислат. Улар кек сақлашмайди, вазиятни “ушлаб туришмайди” ва йўлларида давом этишга шай. Бундай кишиларнинг бахт рецепти нафақат уларнинг ҳаракатида, балки улар томонидан бажарилмайдиган ишларда ҳам намоён бўлади.\nБундай одамларнинг муваффақияти нимага боғлиқ эканини тушуниш мушкул. Улар четлаб ўтадиган ҳаракатларни сезиш ва хулосалар чиқариш анча осон.\n1. Тежаш имкониятини қўлдан бой беришмайди\nМаблағларини бошқариш қобилияти – ақлли кишиларга хос хислатлардан бири. Эътибор қаратиш керак бўлган деталлар талайгина.\nФильтрли қўшимча кранни ўрнатиш бутилкалардаги тозаланган сувни харид қилиш заруриятидан халос этади. Янги картридж сотиб олиш ўрнига унинг бўёғини янгилаш – яна бир инвестиция.\nҲақини тўлаб бўлинган нарсалардан максимал даражада фойда олишни билиш муҳим.\n2. Ўзгаларга ташлаб қўйишмайди\nҲаётингизда суянишингиз мумкин бўлган инсонларнинг борлиги яхши. Бироқ доимий равишда атрофдагиларга суяниш сизни кучсиз одамга айлантиради. Ақл ва қобилиятга эгасиз. Бироқ атрофдагилардан ёрдам кутиб ўтирсангиз, шахсий хислатларингизни ишга сола олмайсиз.\nМураккаб вазифани бажариш қўлингиздан келмайдими? Бу ҳақида яхшилаб ўйлаб кўринг. Бирор нарсани нотўғри бажаришдан қўрқиш, ёмонроқ қилиш, қўлдан келмаслик, буларнинг барининг ортида муаммоларингиз ечими турибди.\n3. Уларга ёқмаган нарсаларга розилик билдиришмайди\n“Йўқ” сўзи – кучли инструмент. Ундан фойдаланишни билиш керак. Агар зиммангизга янги мажбуриятларни олишни рад этсангиз, ўзингизда мавжуд бўлганларини яхшироқ бажаришга муваффақ бўласиз. “Йўқ” дейиш кўникмаси – сизнинг нотўғри танловдан суғуртангиз.\nҚадрингизни билинг. Ўзингизга ёқмаган нарсаларга розилик билдирманг. Акс ҳолда одамлар сизнинг рад этолмаслигингиздан фойдалана бошлайдилар.\n4. Кек сақламаслик\nЁқимсиз вазиятдан кейин жаҳлнинг чиқиши ва салбий ҳисларни бошдан кечириш – нормал ҳолат. Биз зўриқишга айнан шундай реакция қиламиз. Бироқ анча вақт ўтгач, ҳали ҳам хафагарчилик ҳолатини сақлаётган бўлсангиз, бу фақат ўзингизга зарар келтиради. Салбий ҳисларни тўплаш – доимий зўриқиш ҳолатида бўлишни англатади. Ақлли кишилар эса буни четлаб ўтишга ҳаракат қилишади. Саломатлигингизга ҳам ижобий таъсир кўрсатмайди.\n5. Омадга ишонишмайди\n“Яхшисига ишониш, ёмонига тайёр бўлиш” – бирор ишга кўп куч ва вақт сарфланганида амал қилиш керак бўлган ибора. Бари сценарий бўйича бўлишига умид қилиш кишида рағбат уйғотади. Ёмонига тайёр туриш эса мағлубият юз берганида сизни ҳафсаланинг пир бўлишидан халос этади. Бироқ ҳеч қандай ҳаракатларсиз тақдирдан бирор нима кутиш – дангасаликдир.\n6. Кимгадир ёқмагани учун ўз ғояларидан воз кечишмайди\nҲар ким танқид қилиши мумкин. У маҳсулот ёки ғоянгизнинг идеал бўлмаган жиҳатларини тушунишда ёрдам беради. Бироқ кимнингдир фикри сабаб ғоядан воз кечиш ярамайди.\n7. Ўтмиш билан яшамайдилар\nЮтқазиш – муваффақиятнинг муҳим таркибий қисми. Агар мағлубиятга учраган бўлсангиз, демак бирор каттароқ нарсага эришиш учун таваккал қилгансиз. Йўлингизда давом этинг ва ўтмиш хатоларига “ёпишиб қолманг”. Ҳа, албатта уларни ёдда сақлаш керак. Бироқ ўтмишда яшайдиган бўлсангиз, у ҳозирги замонга айланади ва сизни келажакдан маҳрум қилади.\n8. Кайфиятини бузишларига йўл қўйишмайди\nҲатто кичик ютуқлар учун ҳам хурсанд бўлишни билиш керак. Атрофдагиларнинг нуқтаи-назари субъектив.\nРўйхатда ўзингизга маълум бирор жиҳатни учратдингизми?\n08:11 / 16.06.2021\n14:41 / 09.05.2021\nПсихологик муаммолар ёшларнинг технологиядан фойдаланиши билан қанчалик боғлиқ? Тадқиқот натижалари\n1-синфга қабул ёши ўзгарди. Педагог, психолог ва ота-оналар бунга нима дейди?


«Кунгабоқар» фильми икки халқаро фестивалда қатнашмоқда\n9 Июнь 2021 12:46\nNUR-SULTAN. Kazinform - «Кунгабоқар» фильми иккита халқаро фестивалда иштирок этмоқда, деб хабар беради Kazinform «Қазақфильм» киностудиясига асосланиб.\nРежиссер Эля Гильман томонидан суратга олинган «Кунгабоқар» бадиий фильми 6-8 июнь кунлари Исроилда бўлиб ўтган Near Nazareth Festival халқаро фестивали дастурида иштирок этди. Фильмни Қозоғистон Республикаси Маданият ва спорт ишлари вазирлиги буюртмасига биноан «Қазақфильм» киностудияси «Сталкер Синема» МЧЖ билан ҳамкорликда суратга олган.\n«Кунгабоқар» фильмининг сюжетида оилада катталар муаммоларини ҳал қилишга интилган 14 ёшли интернетга қарам бўлган ўсмир ҳақида ҳикоя қилинади.\n«Бу менинг барча ота-оналарга йўллаган мурожаатим ва умид қиламанки, дунё бўйлаб мен каби ўз фарзандларини тарбиялаётган оналар ва оталар мени тушунишади. Ўсмир бўлганингиз учун, қоидалар босимига қарши туриш қийин. Биз болаларимизга яқин бўлиш ва уларни севиш учун қўлимиздан келган барча нарсани қилишимиз керак», - деди режиссер Эля Гильман.\nNear Nazareth Festival ҳар йили дунё бўйлаб режиссерларни дунё халқлари ўртасидаги дўстона муносабатларни ривожлантиришга чорлашни мақсад қилади. Ушбу фестивалга турли жанр ва тоифадаги фильмлар қабул қилинади.\nБундан ташқари, «Кунгабоқар» фильми Cannes Film Awards халқаро кенофестивали танлов дастурида иштирок этмоқда. Қозоғистон фильми икки номинация бўйича намойиш этилади ва фестивал якунлари 9 июн куни эълон қилинади.\nТаъкидлаш жоизки, бугунги кунда «Кунгабоқар» фильми бир неча халқаро кинофестивалларда ғолиб бўлган. Бунга қадар фильм Venice Film Awards фестивалида «Энг яхши режиссер» мукофоти; Women's International Film Festivalда «Ажойиб маҳорати учун» мукофоти(2020); White Nights Film Festival танловида ҳакамлар ҳайъатининг махсус мукофотига(Санкт-Петербург, апрел, 2021) сазовор бўлди\nЯқинда ўтказилган Istanbul Film Awards фестивалида Қозоғистон фильми ой охирида 7 та мукофотга лойиқ кўрилди: «Энг яхши драма», «Энг яхши аёл режиссер» (Эля Гилман), «Энг яхши хорижий фильм», «Энг яхши оператор» (Алексей Кирюхин), «Энг яхши бола образи» (Рашид Мусин), «Энг яхши актер» (Еркебулан Дайиров) ва «Энг яхши актриса» (Слабода Михалович).


ҚУРЪОНИ КАРИМДАГИ ТАРИХИЙ ҚИССА | Muslimaat.uz\nМанзилингиз:Муслимаат»Барча мақолалар»ҚУРЪОНИ КАРИМДАГИ ТАРИХИЙ ҚИССА\nҚУРЪОНИ КАРИМДАГИ ТАРИХИЙ ҚИССА\nBy Muslimaat on\t Fevral 25, 2018 Барча мақолалар\nМаълумки, илк Ислом тарихини манбалар асосида илмий ва холисона ўрганиш динимизни тўғри идрок этишга ёрдам беради. Бу ўринда Қуръон энг муҳим ва асосий манбадир. Зеро, унда бу даврга оид бир нечта ояти карималар мавжуд бўлиб, Фил сураси ҳам шулар жумласидан ҳисобланади.\nБу суранинг мазмунини яхшироқ тушуниш учун “Фил” воқеаси ва унинг содир бўлишига сабаб бўлган омилларни тадқиқ этиш керак бўлади.\nVI аср ўрталарида Макка савдо-сотиқ ҳамда ибодат марказларидан бири эди. Яманнинг ҳабашли ҳукмдори Абраҳа Арабистон ярим оролида етакчиликни қўлга олишни хоҳлаб “Фил” юришини уюштирган. Ўзи қурдирган ҳашаматли христиан черкови арабларнинг Кинона қабиласидан бўлган киши томонидан ифлосланганидан сўнг Санода узоқ вақтдан бери яшаётган қурайшлик савдогар Ҳишом ибн Муғирани Абраҳа ўз ҳузурига чақириб, ким бу ишни қилганини билиш учун унга пўписа қилади.\nБу ҳақда араб тарихчиси Ибн Ҳишом шундай маълумот келтирган:\n“Кинона қабиласидан бир киши Қулайсга келиб, унинг ичида таҳорат ушатди. Абраҳа бу ҳолни эшитиб: “Бу ишни ким қилди?” деб сўради. “Буни Маккадаги араблар ҳаж қиладиган Каъба аҳлидан бўлмиш араблардан бир киши қилди. У сенинг “Араблар ҳажини ушбу Қулайсга бураман”, деган гапингдан ғазабланиб, шу хунук ишни қилиб кетди”, дейишди”.\nАраблар нигоҳини Абраҳа ўзининг христиан черковига қаратиш мақсади – бу унинг очиқдан-очиқ қўллаган сиёсатидан бири эди. Абраҳа Сано шаҳридан эмас, балки Нажрон шаҳридан Маккага юриш қилишни бошлаган. Қўшиннинг асосий кучини Ҳорис ибн Каъбнинг Нажрондаги қабиласи ташкил этган.\nАл-Қуртубий “Фил” юришига бошқа бир воқеани сабаб қилиб кўрсатган. Қурайш қабиласидан бўлган йигитлар тижорат қилиш мақсадида Нажоший ерларига бордилар. Улар денгиз соҳилидаги насронийлик ибодатхонасида тўхтадилар ва овқат пишириш учун ўт ёқдилар, уни қаровсиз ташлаб кетдилар. Бирданига шамол кўтарилиб, олов черковга ўтди ва уни ёндириб юборди. Бунинг хабарини зудлик билан Нажошийга етказдилар. Нажоший эса бундан ғазабланиб, ҳабаш ҳукмдори Абраҳани, ҳукмдор ёрдамчиси Абу Яксумни ва қўмондон Ҳажар бин Шароҳбил ҳамда ўзи билан 8 та филни олиб, Каъбани вайрон қилиш учун борди.\nАбраҳа Макка шаҳрига етиб келганда фил Каъба томон асло юрмаган. Осмонда эса гала-гала қора қушлар пайдо бўлиб, қўшинга ҳужум қилган. Ҳар бир қуш учтадан нўхотдан кичик, мошдек келадиган, пишган лой сингари қаттиқ тош олиб келиб, қўшин устига ташлайди. Қушлар битта тошни тумшуғида, иккитадан тошни эса панжаларида ушлаб олган бўладилар. Шундай қилиб, бутун қўшин паррандалардан қирилиб кетади.\nЖавод Али Суютийнинг тафсиридан келтирилган иқтибосда айтилишича, қушлар денгиздан чиққан бўлиб, тумшуқ ва панжаларида милтиқнинг ўқи каби тош олиб келиб, қўшиннинг устига ташлаган. Ўқ тошлар теккан инсонни ўлдирган ва қўшиннинг ҳамма аъзолари ўша жойдаёқ вафот этишган. Қўшин сардори Абраҳанинг жони эса Яманга кетаётганда йўлда узилган.\nУ ерда у ёқдан бу ёққа қочаётганлар, қўлига тушган нарсани ўзига қалқон қилиб сақланишга беҳуда уринганлар ва жигарлари узилаётгандек бўкираётганлар сон-саноқсиз эди. Лашкар қаерга қочишини билмай, сарсон ҳолда: «Нуфайл, Нуфайл!..» деб бақирарди. Худди Нуфайл уларга қутилиш йўлини кўрсатадигандек, уни қидираётган эдилар. Лекин энди кеч бўлган, чунки қудрат қўли билан отилган ўқлар ёйдан чиқиб, нишонга теккан эди. Каъба Соҳибининг тенгсиз қудрати олдида улуғвор лашкарнинг тиз чўкишдан ва бу мусибат қаршисида фарёд чекишдан бошқа чораси қолмаганди.\nАйтишларича, қушлар олиб келган тош қўшиннинг бошига тушса, остидан илма-тешик қилиб чиқиб кетган экан.\nАбраҳанинг бу юришига жами ҳисоби олтмиш мингга етган лашкари билан Маҳмуд ва яна ўн учта фил сафарбар қилинган. Йўлда бир неча қабилалар, жумладан, Шаҳдон ва Нахис ҳам тобеъ этилган…\nАт-Табарийга кўра, қўшин бўм-бўш шаҳарга келганида ҳеч кимни топа олмади. У ерда вабо тарқалганди. Шу касаллик билан Абраҳа Яманга қайтиб келганидан сўнг бироз вақт ўтгач, вафот этди.\nБизнингча, мантиқан Абраҳа лашкарининг кўп қисмини ташкил қилган бўйсундирилган бадавий араблар Макка ҳарамига ҳужум қилишни гуноҳ деб билиб, ундан бош тортган. Ҳужум орқага сурилиб, қўшин ичида юқумли касаллик тарқалган. Анчагина одам ўлиб, қолганлари орқага қайтган. Шу билан Макка «Фил етаклаганлар» ҳужумидан қутилиб қолган.\nМаккаликлар абобил қушлари отган тошларни хотира ўлароқ олиб кетиб, фожеали манзарани кўрмаганларга “кўрсатдилар”. Одамлар ҳайрон бўлишар, бу қадар кичик тошлар билан инсонларнинг бадани илма-тешик бўлганига, улуғвор лашкарнинг кун-фаякун этилганига ҳеч ақллари бовар қилмас эди. «Нима бўлганда ҳам Аллоҳнинг берган жазоси», дея тасалли топгандек бўлдилар.\nЮришнинг барбод бўлиши ва Абдулмутталиб ҳамшаҳарларини олиб тоққа чиқиб кетишининг асосий сабабларидан бири ҳам шаҳарда қандайдир юқумли эпидемия тарқалганидир. Абраҳа бўм-бўш шаҳарга келиб, у ерда қандайдир касаллик борлигини билди. Чунки у буни кўрган ва бошидан ўтказган эди. Бундай эпидемия Яман жангаворларига юқишидан қўрқиб, Макка шаҳрига ҳужум қилмаган. Абраҳа 541-542 йилларда Мариб тўғонини таъмирлаётган вақтида қурувчилар орасида юқумли касаллик тарқалган ва шу сабабли у ишчиларга жавоб беришга мажбур бўлган.\nСИҲ 508-манбасида ёзилишича, 541 йилда Мариб тўғонининг фундаменти қурилиши давомида шаҳарда қаттиқ касаллик ва ўлат тарқалди. Абраҳа буни кўриб, ўзининг эфиопиалик ҳамда химярийларига жавоб бериб юборди.\nҚуръонда ҳақиқатан ҳам “Ашоб ал-Фил” ҳақида Фил сураси мавжуд. Абраҳанинг бу юришдан асосий мақсади фақатгина Маккадаги Каъбани бузиш эмасди, у форсларнинг савдода араб ерларидаги фаоллигини пасайтирмоқчи бўлди.\nЮқоридагилардан маълум бўлишича, Абраҳанинг “Фил” юришини уюштиришидан асосий нияти турли баҳоналарни важ қилиб, Яманнинг савдодаги фаоллигини ошириш, қолаверса, Византия ва Эроннинг асрлар узра давом этиб келаётган халқаро савдо йўлларида устунликка эришиш учун курашда Византия манфаатига хизмат қилиш эди.\nАммо у Байтуллоҳга қарши очган урушида аччиқ мағлубиятга учради. Мисли кўрилмаган катта бир лашкарнинг қўмондони ва Яман ҳокими бўлмиш Абраҳага қасамини амалга ошириш насиб этмади. Унга ва лашкарига берилган бу жазо барча арабларнинг Каъбага бўлган муҳаббати-ю ҳурматларини янада орттирди. Унга қарши чиққанларнинг мутлақо мағлуб бўлишига энди ҳеч шубҳа қолмаганди.\nАбобил қушлари воситасида Абраҳа ва лашкарига муҳаррам ойининг 17-кунида (феврал ойининг охирида) берилган жазо кўп йиллар инсонларнинг хотирасида қолди. У йилга «Фил йили», маҳв этилган лашкарга «Ашоби фил», рўй берган бу воқеага эса «Фил воқеаси» дея ном берилди.\nМазкур ҳодисадан таъсирланган шоирлар шеърлар битди. Аллоҳ номига қурбонликлар сўйилди. Каъба тавоф қилинди. Асли маккалик бўлган Қурайш қабиласининг бошқа қавмлар орасидаги обрў-эътибори янада кучайди. Уларни «Аҳлуллоҳ» (Аллоҳнинг дўстлари) деб атай бошладилар. Қурайш қабиласи шарафли «Ал-Илоҳи» (Худо ёрлақаган) қабила номини олди. «Фил воқеаси» кўп йиллар мобайнида тарихнинг бошланиши ҳисобланиб келинди.\nУшбу воқеа 570 йили Макка шаҳридаги Каъбани бузишга қаратилган бўлиб, унинг илк Ислом тарихи учун аҳамияти беқиёсдир. Юриш Расулуллоҳ соллаллоҳу алайҳи васаллам туғилмасларидан аввал Қурайш мушрикларига ибрат тарзида содир бўлган. Яъни, улар тарихдаги бу каби воқеалар билан яхши таниш эдилар. Мазкур юришни Муҳаммад пайғамбар кўрмаганликлари сабабли билдириш мақсадида тафсирларда «Алам таро», яъни “Роббинг фил эгаларига нима қилганини билмадингми?” деб келтирилган…\nДемакки, бўлиб ўтганига бир неча асрлар бўлган Фил воқеаси то қиёматга қадар барчамиз учун буюк ибратдир. Аллоҳ таолонинг жорий қилганини йўқ қилмоқчи бўлганлар! Айниқса, сизлар билиб қўйингларки, бир куни бошингизга шундай аянчли кун келиб қолиши мумкин. Аммо унда кеч бўлади…\n“Хадичаи Кубро” аёл-қизлар\n4-талабаси Саидхонбалова Робия\nAprel 23, 2019 0\nAprel 16, 2019 0\nТадқиқот: мусулмонларнинг ҳаётдан қониқиш даражалари энг юқори


Марказий сайлов комиссияси раиси элчини шу йил 4 декабрь куни бўлиб ўтган Ўзбекистон Республикаси Президенти сайлови натижалари билан таништирди.\nУчрашувда сайлов жараёнининг халқаро кузатуви масалалари муҳокама қилинди. Таъкидланганидек, халқаро ташкилотлар ва хорижий давлатлар кузатувчиларнинг тавсиялари сўзсиз сайлов қонунчилиги ва амалиётини янада такомиллаштиришга асос бўлиб хизмат қилади.\nЭлчи Памела Спратлен АҚШнинг Ўзбекистондаги элчихонаси ходимлари президентлик сайловини кузатишдаги иштироки ҳақида ахборот берди. Уларнинг фикрича, Ўзбекистонда фуқароларнинг ўз хоҳиш-иродасини эркин билдириши учун зарур шарт-шароитларни, шу жумладан ногиронларга қулайликлар ва кўзи ожизлар томонидан Брайл алифбосидаги сайлов бюллетенларидан фойдаланиш имкониятини яратишга алоҳида эътибор берилмоқда.\nЎзбекистон Республикаси Президенти сайловини кузатишда АҚШнинг 50 дан зиёд вакиллари, шу жумладан ЕХҲТ ДИИҲБдан – 20 нафар, АҚШнинг Ўзбекистондаги элчихонасидан - 20 нафар ва 13 нафар олим, жамоат ва давлат арбоблари қатнашди.


Ҳафтанинг илк кунида Ўзбекистонда қандай об-ҳаво кузатилади? | Qalampir.uz\nҲафтанинг илк кунида Ўзбекистонда қандай об-ҳаво кузатилади?\nБу қизиқ\t08 Август 11:27 9999\nГидрометеорология хизмати маркази эртага, 9 август куни Ўзбекистонда кузатиладиган об-ҳаво ҳақида маълумот берди.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27°, кундузи 35-40° бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27°, кундузи 35-40° бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 20-25°, кундузи 35-40° бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27°, кундузи 37-42° бўлади.\nРеспубликанинг тоғ олди ва тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20°, кундузи 25-30° бўлади.\n20 Сентябрь 18:17 52998\n20 Сентябрь 13:55 42868\n19 Сентябрь 11:57 40037\n19 Сентябрь 18:13 37984\n19 Сентябрь 16:53 25889


Тошкентда йўл ўртасида рақс тушган йигит жаримага тортилди » Muzlik.uz - O‘zbekiston yangiliklari\nТошкентда йўл ўртасида рақс тушган йигит жаримага тортилди\nМаъмурий ишлар бўйича Чилонзор туман судининг қарорига кўра 23 ёшли Фарҳод Маннонов Тошкентда йўлнинг ҳаракат қисмида рақс тушгани учун жаримага тортилди, дея хабар қилди «Тошкент» телеканали. Ижтимоий тармоқларда тарқалган видеоёзувда ёш йигитнинг устки кийимини ечиб, йўлнинг ҳаракат қисмига чиққани ва Клод Ван Даммнинг «Кикбоксёр» фильми (1989) қаҳрамони рақсини ижро этгани акс этган. Светофорнинг қизил чироғи ёниб турган бир неча сониялар ичида у автомобиллар ва пиёдалар қаршисида рақс тушди. Бу вақт давомида бир неча ракурсдан туриб тасвирга олинди. Фарҳод Маннонов бунинг челленж-батлл — интернет роликлари жанридан бири экани, унда блогер бир вазифани бажариб, уни видеотасвирга олиши ҳамда тармоққа жойлаштириб, сўнгра мазкур вазифани ўз танишлари ёки фойдаланувчиларга такрорлашни таклиф қилишини қайд этиб ўтди. "Газета.uz"да реклама «Ўртоқларимиз билан бўш вақтимиздан унумли фойдаланиш мақсадида бу видеони олган эдик. Бизнинг ниятимиз ичиб-чекишмас. Ёки бошқа нарсалардан маза қилмаймиз биз. Мана шунақа қилиб одамларнинг кайфиятини кўтариб… Олдиндан КВНга чиқиб юрган боламан. Ўқийман, ишлайман. Челленж-батлл кетаётган эди. Шунинг учун суратга туширдик. Тавсия қилмаган бўлардим орқамиздан ёш болалар қайтаришини», — деди у. Чилонзор туман Ички ишлар органлари фаолиятини мувофиқлаштириш бошқармаси ходимлари томонидан Фарҳод Манноновга нисбатан Маъмурий жавобгарлик тўғрисидаги кодексининг 183-модда 1- қисми (Майда безорилик, яъни жамоат жойларида уятли сўзлар билан сўкиниш, фуқароларга ҳақоратомуз шилқимлик қилиш ҳамда жамоат тартибини ва фуқароларнинг осойишталигини бузувчи шу каби бошқа хатти-ҳаракатларда ифодаланган жамиятда юриш-туриш қоидаларини қасддан менсимаслик) бўйича ҳуқуқбузарлик тўғрисидаги баённома тузилди. Маъмурий ишлар бўйича Чилонзор туман суди Фарҳодни майда безориликда айбдор деб топди ва уни базавий ҳисоблаш миқдорининг 1 баравари миқдорида (223 минг сўм) жаримага тортди.\nТошкентда янги йўл белгилари пайдо бўлмоқда\nТошкентда ҳайдовчи 96 км/с тезлик учун жаримага тортилди\nТошкентда бир ҳафта ичида юзлаб пиёдалар жаримага тортилди


Телефон алоқа хизматлари нархи 20 октябрдан бошлаб оширилади - Terabayt.Uz\nТелефон алоқа хизматлари нархи 20 октябрдан бошлаб оширилади\nШаҳар ва халқаро телефон алоқа хизматлари нархи 20 октябрдан бошлаб оширилади. Бу ҳақида «Ўзбектелеком» матбуот хизмати хабар берган. Қуйида сиз 2017 йил 4 октябр куни Ўзбекистон Республикаси ахборот технологиялари ва коммуникацияларни ривожлантириш вазирлиги томонидан тасдиқланган янги нархлар рўйхати билан танишишингиз мумкин.\nАхоли учун шахар телефон тармоғидан фойдаланиш ойлик тўлови вақт хисоби бўйича 2350 дан 3000 сўмгача (Қишлоқ жойларда – 1035 сўмдан 3000 сўмгача), тўлов абонент тизимида эса 3090 сўмдан 4000 сўмгача (қишлоқ жойларда 1520 сўмдан 2000 сўмгача). Шунга мос равишда, ташкилотлар учун тарифлар ўртача 30 фоизга оширилди.\nХорижий мамлакатларга қўнғироқларнинг нархи икки баравар ортди. Масалан, Марказий Осиё мамлакатлари абонентлари билан суҳбат бир дақиқа учун 500 сўмдан 1000 сўмгача, Россия, Украина ва Белоруссия билан 550 сўмдан 1100 сўмгача кўпайди.\nТелеграф хизматлари икки марта ортди. Ўзбекистонда шаҳарлараро қўнғироқлар нархи ўзгаришсиз қолди. Аввалроқ, телекоммуникация хизматлари учун тарифлар 2016 Июл 1 кўтарилган эди.


Қуролли Кучлари академиясида НАТО қўмондонлиги билан...\n14.03.2019 19:06 0 1079\nБуюк Британия Қироллик ҳарбий академияси мутахассислари Ўзбекистон Қуролли Кучлари академияси профессор-ўқитувчилари таркиби билан машғулотлар ўтказиш учун юртимизга ташриф буюрди. Бу ҳақда Мудофаа вазирлиги матбуот хизмати маълум қилди.\nҚироллик ҳарбий академияси профессорлари Эд Флинт ҳамда Дункан Андерсон Қуролли Кучлари академиясида ҳарбий таълим олаётган курсантлар учун яратилган шарт-шароитлар билан танишди.\nАкадемия профессор-ўқитувчилари билан ўтказилган машғулотлар давомида сўнгги пайтларда кўп тилга олинаётган ва дунё аҳли учун катта муаммога айланиб улгурган «Гибрид урушлари» мавзусига алоҳида тўхталди. Бу бўйича дунё миқёсида амалга оширилаётган саъй-ҳаракатлар ва уларнинг натижалари қайд этилди. Академия профессор-ўқитувчилари мазкур долзарб мавзу юзасидан ўз фикр-мулоҳазаларини билдириб ўтдилар.\nМашғулотнинг иккинчи кунида Нидерландиянинг Брюнсюм шаҳридаги НАТОнинг Бирлашган кучлар қўмондонлиги билан видеоконференция ҳам уюштирилди. Унда НАТО мутахассисларининг юртимизга галдаги режалаштирилган ташрифи олдидан «Амалиётларни режалаштириш жараёни» мавзусида услубий-йўриқнома машғулоти ўтказилди. Видеоконференцияни НАТО мутахассислари Мишель Тереза Уард, Лежик Боярский ва Грзегорц Ремизевскийлар олиб борди.\nНАТО Мудофаа вазирлиги Қуролли кучлар академияси


Тошкентда эгизак чақалоқларни ўғирламоқчи бўлган аёлларга ҳукм ўқилди - Darakchi\nЖИНОЯТ 03.08.2021, 14:18\nҲаётда инсоннинг бошига тушадиган кўпгина нохушликлар унинг ёлғон гапиришидан пайдо бўлади. Алдаш, макр-ҳийла, инсофсизлик, ҳақсизлик, эътиқодсизлик, душманлик каби нарсаларнинг барчаси ёлғон ҳамда ёлғончиликдан вужудга келади. Баъзи кишилар бирор манфаат кўриш учун ёлғон гапиришади. Аслида эса ёлғондан фойда кўриш йўқ. Халқимизда “Ёлғоннинг умри қисқа”, “Бузоқнинг югургани сомонхонагача” каби мақоллар бор. Қуйидаги жиноят тафсилотлари билан танишар экансиз, айнан шу мақоллар ёдингизга тушса, ажаб эмас.\n“Болаларни тиббий кўрикдан ўтказиш керак...”\nСудланувчи Гулсара Иноятова (исм-шарифлар ўзгартирилган) жияни Гулруҳ Жабборова билан олдиндан жиноий тил бириктириб, шаръий никоҳдаги турмуш ўртоғи Шавкат Ҳасанов билан муносабатларини тиклаб, у билан бирга яна аввалгидек ҳаёт кечириш мақсадида ундан эгизак фарзандлар кўрганини айтиб, алдамоқчи бўлади. Фуқаро Ҳусния Каримованинг эгизак фарзандлар кўрганидан хабар топиб, аёлга қўнғироқ қилади ва ўзини эгизак фарзанд кўрган аёлларга ёрдам пули ажратиш билан шуғулланадиган комиссия аъзоси, деб таништиради. Ундан эгизакларнинг расмини телеграм рақамига ташлаб беришни илтимос қилади. Расмни олиши билан Шавкат Ҳасановга юбориб, “бу сизнинг фарзандларингиз” деб хабар юборади. Кейин уни янаям ишонтириш учун Ҳусния Каримовага қўнғироқ қилиб, эгизакларни тиббий кўрикдан ўтказиш лозимлигини, уларни ўзи бориб, машинада олиб келишини айтади. Жияни Гулруҳ Жабборовани “ҳамшира”, ўғлини “ҳайдовчи” сифатида шерик қилади. Ҳусния Каримовани поликлиникага киргизиб юбориб, жияни ва ўзи эгизакларни олиб, Шавкат Ҳасановнинг олдига йўл олади. Шу орада уларни йўқотиб қўйган Ҳусния Каримова 102 га қўнғироқ қилади...\n“Шаръий турмуш ўртоғимни қайтариш фикри туғилди...”\nСудланувчи Гулсара Иноятова суд мажлисида айбига қисман иқрорлик билдириб, қуйидагича кўрсатма берди:\n— Шавкат Ҳасанов билан танишганимга ўн беш йилча бўлди. У шифокор бўлгани учун қўлида даволаниб келганман. Бундан бир неча йиллар илгари у эримдан талоқ олсам, ҳалол йўл билан шаръий никоҳига олишини айтди. Унинг гапи билан эримдан ажрашдим, кейин шаръий никоҳ ўқитдик. Бироз яшаганимиздан кейин келишмовчилик туфайли ажрашиб кетдик. Бир куни аптекага кирганимда бир қоғоз бўлагини кўриб қолдим. Унда эгизак фарзанд кўрган Ҳусния Каримова тўғрисидаги маълумот ва телефон рақамига кўзим тушди. Шунда менда унинг эгизакларидан фойдаланиб, шаръий турмуш ўртоғимни ўзимга қайтариш фикри туғилди...\n“Холамнинг ҳаракатларини тушунмадим”\nСудланувчи Гулруҳ Жабборова суд мажлисида айбига қисман иқрорлик билдириб, қуйидагиларни маълум қилди:\n—2018 йилда Тошкент шаҳридаги Жисмоний тарбия ва спорт университетига контракт асосида ўқишга кирдим. Ўқиш учун Қорақалпоғистон Республикасидан Тошкент шаҳрига кўчиб келиб, холам Гулсара Иноятованикида яшай бошладим. Воқеа содир бўлган куни холам менга ўз ниятини ошкор қилгани йўқ. “Биргаликда эгизак чақалоқларни поликлиникага олиб бориб-келамиз”, деди. Холам билан бирга унинг ўғлининг бошқарувида бўлган автомашинада Ҳусния Каримова яшаётган Шайхонтоҳур туманига бордик. Ҳусния Каримова чақалоқлари билан бирга машинага ўтирди. Поликлиникага етгач, холам Ҳусния Каримовага “Сиз ичкарига кириб туринг, болаларни менинг ўзим орқа эшикдан олиб кираман. Бирга кирсак, ҳамма таниш-билишчилик қиляпти, деб ўйлаши мумкин” деб, унинг ўзини ичкарига киргазиб юборди. У кириб кетгач, машинада эгизак болалар билан пойтахтимиздаги ресторанлардан бирига бордик. У ерда холамнинг шаръий турмуш ўртоғи Шавкат Ҳасанов бир эркак билан овқатланиб ўтирган экан. Холам эгизаклардан бирини “бу сизнинг фарзандингиз”, деб қўлига тутқазди. Аммо Шавкат Ҳасанов бола ундан бўлмаганлигини, ДНК қилдиришини айтиб, уларни телефонига суратга олди. Поликлиникага қайтганимида Ҳусния Каримова бизни тополмай, 102 га қўнғироқ қилган экан. Холам “гапирмасдан, фақат эгизаклардан бирини кўтариб туришга ёрдам берсанг бўлди” дегани учун унинг ҳаракатларини тушунмадим, лекин чақалоқлар холамники эмаслигини билардим. Мени ҳамшира, деб таништирганини ҳам эшитганим йўқ, ҳозирда бўлиб ўтган воқеадан чин кўнгилдан пушаймонлигимни инобатга олиб, енгилроқ жазо тайинлашингизни сўрайман.\n— Гулсара Иноятова ЖКнинг 137-моддаси 2-қисми “а,б,в” бандларида назарда тутилган жиноятни содир қилганликда айбли, деб топилди ва 2 йил муддатга озодликдан маҳрум қилиш жазоси тайинланди.\nГулруҳ Жабборова ҳам ЖКнинг 137-моддаси 2-қисми “а,б,в” бандларида назарда тутилган жиноятларни содир қилганликда айбли деб топилиб, унга нисбатан 3 йил озодликни чеклаш жазоси тайинланди.\nАбдулла Муҳиддинов, жиноят ишлари бўйича Юнусобод туман суди судьяси,\nЛола Шоимова журналист.


WSJ: демократлар Сурияга қўшин жўнатишни истамаяпти\n15:37 / 05.11.2015\nАҚШнинг Демократлар партияси етакчилари президент Барак Обаманинг ИШИДга қарши курашиш учун Сурияга қўшин юбориш ҳақидаги қароридан норози, деб ёзади The Wall Street Journal газетаси.\nРеспубликачилар бу ташаббусни керагидан кичикроқ миқёсда деб ҳисоблаётган бўлса, демократлар ҳаттоки 50 нафар жангчи ҳам кўплик қилишини эътироф этмоқда.\n“Президент Сурияда ҳеч қандай ер усти операциялари бўлмаслигини уқтирганидан сўнг хавотирга тушмаслик мумкин эмас, энди эса қўшинларимиз ҳам у ерга йўлланмоқда”, - деди Коннектикут шатати сенатори Крис Мёрфи.\nШу билан бирга, Оқ Уй қўшинлар жанг қилиш эмас, балки Сурия мухолифатига маслаҳатлар бериш учун йўлланганини таъкидламоқда. Аммо демократлар амалиёт ва назария ўртасидаги чегара арзимас сабаб билан бузилиш эҳтимоли борлигидан хавотирда.


Россия ТИВ: Россия ва Украина икки маротаба асирга олинганларни алмашишди\nБу ҳақда Россия ТИВ расмий вакили Мария Захарова маълум қилди.\nБу ҳақда Россия ТИВ расмий вакили Мария Захарованинг Европа дипломатияси раҳбари Хосеп Боррелнинг Россия расмийларини Украинада ҳарбий жиноятлар содир этишда айблаган баёнотлари билан боғлиқ ОАВ саволларига берган жавобида айтилади. Украина томони алмашинувни рад этади.\n«Россия Мудофаа вазирлиги ҳар куни гуманитар коридорларни ташкил қилади ва тинч аҳолини аҳоли пунктларидан эвакуация қилади. Бундан ташқари, Россия ва Украина ўртасида икки марта асир алмашуви ўтказилди», деди у. Москва нуқтаи назаридан, маҳбуслар алмашинуви қачон бўлиб ўтган ва қанча одам алмашгани ҳақида Захарова аниқлик киритмаган.\nКремль ҳам айирбошлаш тафсилотларини бермади. Президент матбуот котиби Дмитрий Песков асирларни алмашиш масаласини Мудофаа вазирлигига юбориб, «махсус ҳарбий операция» ўтказиш билан боғлиқ барча нарса уларнинг “прерогатив«и эканлигини таъкидлади.\nЎтган ҳафтада Россия ва Украина ўртасида биринчи марта маҳбуслар алмашинуви ҳақида хабар берилган эди. Айтилишича, 9 нафар рус аскари Мелитопол мери Иван Федоровга алмаштирилган. Айирбошлаш расмий равишда амалга оширилганми ёки йўқми, аниқланмаган.\n21 март, душанба куни Россиядаги Инсон ҳуқуқлари бўйича омбудсман Татяна Москалкова RT телеканалида Москва 500 дан ортиқ украиналик ҳарбий асирлар ҳақидаги маълумотларни Халқаро Қизил Хоч ташкилотига топширганини айтди.\nЭслатиб ўтамиз, аввалроқ Украина бош вазири ўринбосари Ирина Верешчук ТСН телеканалига берган интервьюсида 562 нафар россиялик Украина асирлигида эканини маълум қилганди. Верешчук шунингдек, Украина расмийларига кўра, Россия қўшинлари 24 февралдан бери 270 га яқин украиналик аскарни асирга олганини таъкидлади. Москалкованинг таъкидлашича, украиналик ҳарбийлар сони 500 нафардан кўпроқ. Фаол жанговар ҳаракатлар шароитида бу даъволарни тасдиқлашнинг иложи йўқ. Россия Мудофаа вазирлиги маҳбуслар борлигини тан олди, бироқ уларнинг тахминий сонини ҳам келтирмади.


18:45 / 02 февраль 5339 pdf Ўқиш режими + -\nМунтазам равишда хорижий хабарларни, хусусан Оврўпага оид янгиликларни кузатиб бораётган одам, динга оид янгиликлар асосан икки ҳолатда ёритилаётганига гувоҳ бўлади: ё Рим Папаси ўзининг баъзи бир бузуқ патологияга мубтало бўлган шаҳватпараст руҳонийлари (педофиллар) учун ҳисобот бераётган бўлади, ёки “Ислом хавфи” ҳақида сўз бораётган бўлади.\nБунда матбуотнинг қандайдир давомий таъсири борлиги аниқланди, яъни бундай гипнозловчи такрорланиш натижасида энг диққатли ўқувчи ҳам бир маромга мослаштирилади. Динга хизмат қилувчилар билан бирга педофилия каби оғир жиноятни умумий бир қаторга қўйиш ёки бутун бир динни ғайриихтиёрий равишда ўқувчининг онгида муросага келмайдиган душман сифатида жонлантириш учун маълум бир андоза-қолип ясалмоқда, у эса, ўз навбатида, умумлаштириш усули орқали “ҳаракатдаги шахсларнинг” барча соҳаларига, яъни умуман диннинг ўзига, қўлланилади. Бу мақола орқали ғарб оммавий ахборот воситалари динни оммага, айниқса динга қарши турувчи ғарб ўқувчиларига қай услубда ҳавола қилаётганини муҳокама қилмаймиз. Бу ерда биз ўша “ўқувчи” қаердан пайдо бўлиб қолганини тушунишга ҳаракат қиламиз. Ўрта меъёрдаги оврўпаликнинг динга муносабати қандай? У ўз жони нажот топиши учун нима қиляпти, аслида бу ҳақда қайғуряптими ўзи? Қайси динни танлаяпти? Гапимиз асосан Шимолий ва Марказий Оврўпа аҳолиси ҳақида бўлади, яъни нафақат иқтисодий, балки маънавий тарафдан ҳам деярли бутун “қолоқ дунё” эргашмоқчи бўлган мамлакатлар хусусида. Мазкур мамлакатлар ўзларича ҳаёт стандартларини белгилайдилар ҳамда уларнинг универсаллиги, яъни ҳамма учун яроқли эканини тарғиб ҳам қиладилар.\nОврўпаликлар асрлар давомида Худога “ўқ узиб” келганлар. Айнан қайси “ўқ” унинг метафорик ўлимига сабаб бўлганлиги ҳақида эса турли фикрларни илгари суриш мумкин, холос. Балки, ўзича “Худони овлаш”ни касб этган қатор ҳодисалар ижтимоий онгдан диний асосни имкон қадар чиқариб ташлашга таъсир этгандир: инсонни бутун борлиқнинг маркази сифатида эълон қилган ва асосий урғуни бу дунёга берган XV ва XVI асрлардаги Уйғониш даври; янги эътиқод – Фан ва Ақлга бўлган эътиқодга асос солган XVII ва XVII асрлардаги Маърифат даври; одамлар орасидаги алоқаларнинг иқтисодий тизимига нисбий тенгликни олиб кирган, бироқ, ҳаммасидан ҳам, дунёвий давлатга асос солган XVIII ва XIX асрлардаги буржуа Инқилоблари; ёхуд инсон мавжуд бўлишининг ўзини ақлсиз бир тушунмовчилик сифатида ифода этган XIX ва XX асрлар фалсафасидаги нигилизм ва экзистенциализм. Натижада, шубҳасиз муқаддас нарсалар шахсий ҳаётдан суриб чиқарилди, иш уларни буткул йўқ қилишгача етиб борди ва, шу билан бирга, моддият ва дунёвий нарсалар муқаддас нарсаларга қарши ўлароқ жамоавий ва ижтимоий ҳаётга сингдирилди.\nХудодан воз кечиш – замонавий Оврўпанинг ўзига хос ғоявий йўл-йўриқ, дастури бўлиб қолган. Инсон ахлоқан ва ақлан шунчалик баркамолки, у ҳатто илоҳга муҳтож эмас, дея тантанали равишда эълон қилинмоқда. Унинг ахлоқий баркамоллиги мустақил равишда эзгулик ва ёвузлик ўртасидаги фарқни ажрата билиш, пировардида, жазоланишдан қўрқмаган ҳолда содир бўлаётган воқелик учун масъулиятни ўз зиммасига олиш, турланувчан ахлоқ ижозат берган жойда “билағонлик қилиб” ҳамма жойга: сиёсатга, тарихга, инсон онгига бурнини суқиш “қобилияти” билан белгиланмоқда. Ҳозирги замонавий оврўпаликнинг трансцендентдан (тажрибага асосланмаган билим), яъни илоҳий таъсирдан холи ақлий баркамоллиги ҳар қандай зоҳирий ва ботиний (!) феноменга (фавқулодда ҳодиса) ташқи таянчсиз мантиқий изоҳ бера олиш қобилияти билан белгиланмоқда.\nЯнги давр бошланиши билан Оврўпани ўзига ғарқ қилган илм-фаннинг жадал равишда ривожланиши XIX асрнинг иккинчи қисмидан бошлаб етакчи мафкурага айланиб, Худо ва динга муқобил бир кўринишда намоён бўлди. Илм-фан ўзича бирон нарсаларни исботлаш мақсадида ўз талқинларини олға сура бошлади, у тақдим қилган нарсалар кўп ҳолатларда шубҳали ва бахсли бўлишига қарамай ғайбга бўлган иймонга деярли барҳам беришга муваффақ бўлди. Худонинг нима кераги бор, агар илм-фан барча саволларга жавоб бера олса? Бунинг натижаси ўлароқ, динни қандайдир эскирган, фойдасиз, исботсиз деб эълон қилишди. Шунга қарамай, Худога ҳам лабораторияларда ишлатиладиган шиша идиш ва пробиркалар орасидан жой ажратишди: Унинг мавжудлиги исботланадиган ёки рад этиладиган навбатдаги ўлчам, қийматга айлантирилди. Худо гипотезага айланди ва моддий, материя бўлмагани учун у табиий илмларга хос тажрибалар йўли билан исботлана олинмайди. У парманент инкор қилиш категориясига айланди. Аслини олганда атеизм мана шу нарсаларга асосланган.\nМаълумки, ҳар қандай мафкурани қандайдир бир манфаат йўлида ишлатиш мумкин: шуҳрат, мансаб ёки моддий фойда олиш учун. Сохта фанни юқорида зикр қилинган мақсадлар учун хизмат қилдиришнинг энг зўр мисоли сифатида 2007 йилнинг бестселлери бўлган "Худо номли иллюзия" (The God Delusion) асарини айтиш мумкин. Ушбу "илмий-маърифий" асар муаллифи, Оксфорд профессори, эволюциончи ва "фанни оммалаштирувчи" Ричард Докинз ўзига хос бўлган скептицизмсиз, табиий танланиш ғоясига қаттиқ ишонади ва динга қарши кескин гапириб, уни иллюзия, яъни инсон онгининг носоғлом маҳсули, атеизм эса соғлом ва ҳур ақлга ассосланади, деб айтади. Таъкидлаш жоизки, мазкур китоб динни танқид қилиб бестселлерга айланган ягона китоб эмас, бу маълум маънода жамиятнинг мойиллиги, интилишларини ҳам кўрсатиб беради.\n...Инсон ақли Худони озми, кўпми инкор қилар экан уйғунликдан (гармония) маҳрум бўлади. У қайта-қайта ўзига бир таянч излайди – нарсаларга берилган сохта илмий тушунчаларни мутлоқ ҳақиқат деб қабул қилади, у илм-фандан барча муаммолар ечимини кутади. Бу ҳолатда эса, худди анъанавий динларда бўлгани каби, муқаррар аксиомалар, догма, мазҳаблар ва оқимлар пайдо бўлади... Бироқ, шундай бўлса ҳам, эртами ё кеч васвасага тушиб қолган "homo scientificus" — "илм одами" (бошқача айтганда илмга сиғинадиган одам) асл воқеликка дуч келади: илм-фан борлиқнинг (ҳаётнинг) асл мақсадлари каби саволларга жавоб бера олмайди. У яхшилик ва ёмонлик, гўзаллик ва қабоҳат каби нарсаларни қайд қила олмайди, математик формулага ўхшаб муҳаббатни ҳам таърифлай олмайди. Бунга ўхшаш барча категорияларни мантиқий йўллар билан исботлаб, тушунтириб бўлмайди, бу эса ўз навбатида илм-фаннинг чегараси борлигини, унинг бутун мавжудот тавсифини беришни ҳам уддалай олмаслигини янада ойдинлаштиради.\nЯнги давр маданиятига асосланган кенг қамровли диний инқироз маънавий тутуриқсизликнинг ўсиб бориши билан уйғунлашмоқда. Рад этиб бўлмайдиган айни шу фактга алоҳида эътибор қаратиш керак. Ҳаёт маъносининг йўқолиши ҳаракатларнинг самарасизлигига олиб келадики, бу бутун умр давомида тўхтамайди ва ҳаётдан қониқмасликни юзага келтиради. Яъни, инсон туғилиши, мактабга бориши, ишга кириши ва ўлими, буларнинг ҳаммаси нима учунлигини билмай ўтиб кетаверади. Ёки ўзича ҳаракатларига янги маъно бериб, моддий фаровонликни, тизимнинг самарадорлигини таъминлашга уринади, ва ниҳоят, «ҳамма шундай қилаётгани» учун уни «эҳтиёж» деб оқлайди.\nЧерков ўзининг бевосита вазифаларини бажармай қўйганига ҳам анча замонлар бўлди. У қайсидир жой учун манзарага ёки сайёҳларни жалб қиладиган, диққатга сазовор бир иншоотга айланди. Диний байрамлар шу даражада тижорийлашдики, камдан-кам одам уларнинг келиб чиқиши ва улардан кўзланган мақсадни айтиб бера олади. Одамлар катта ҳаяжон билан дам олиш кунларини кутадилар, уларнинг мақсади ибодат эмас, аксинча клубда уюштириладиган «кеча»дан завқ-шавққа тўлиб жазавага тушишдир. Бу эса, ўз ўрнида унинг онгидан бир ҳафталик тушкун ҳаёт асоратларидан халос бўлишга ёрдам беради. Эрих Фром таҳлил қилишича: “Бизни ҳаёт мазмуни ҳақидаги савол ҳам, унинг ечими ҳам ўйлантирмас: биз ўз ҳаётимизни муваффақиятли тарзда “инвестиция” қилиш ва уни ҳаддан ташқари катта омадсизликларга йўлиқмай яшаб ўтишдан бошқа мақсад йўқ, деган ишонч билан бошлаймиз […] Эътиқод ҳам, эътиқодсизлик ҳам уйқусиз тунларга сабаб бўла олмас ва жиддий қайғуришни ҳам келтириб чиқармас. Аслида, инсон Худога ишонадими ёки йўқми, бизнинг маданиятимизда психологик томондан ҳам, асл диний нуқтаи назардан ҳам бунинг фарқи йўқ. Ҳар икки ҳолатда у Худога ҳам, ўзининг мавжуд бўлиши ҳақидаги саволга ҳам қизиқиш намоён этмайди”. Шунга қарамай ҳаётнинг маъносини билишга бўлган эҳтиёж ҳали ҳам бор. Бу маъно ғайриоддий, баъзан эса даҳшатли кўринишлар билан ҳам ифодаланади: оқимлар, шахсга сиғиниш, миллат ва давлатни улуғлаш, пул ва моддиятга ружу қўйиш, бюрократик доиралардаги вазифаларни эгаллашга жон-жаҳди билан интилиш, поп-юлдузлар ва футбол жамоаларини илоҳийлаштириш, қўшиқчи ва спортчи бўлишга ҳаракат қилиш каби. Умуман олганда, шахснинг ўзлиги йўқолиб бормоқда — ички олами барбод бўлган инсон ўз руҳиятини сунъий нарсалар (суррогат) билан тўлдирмоқда. Жамият ҳам айни йўлдан кетяпти. Никоҳ ва оила сингари ижтимоий муассасалар барбод бўлиб, қатъий ахлоқий меъёрлар ҳам йўқолиб бормоқда.\nЗамонавий Оврўпа дунёсида дин муҳокама қилинганида унинг воқелигига айлниб бўлган Исломдан кўз юмиш мумкин эмас. Биз хулосада Исломнинг ғарб дунёвий жамиятларидаги ўрни ва тутган ролини қисқача тасвирлаб ўтишга ҳаракат қиламиз. Унинг ғарб саҳнасида ёрқин тарзда пайдо бўлиши ҳозиргача «тарихий ҳодиса» деб саналаётган ва исломофоб жараёнларнинг сабаби бўлган 11 сентябр воқеалари билан боғлиқ эмас. Ислом «тамаддунлар тўқнашуви» тушунчаси тарқала бошлаган ХХ асрнинг 90-йиллари бошидаёқ замонавий дунёда ғоявий асосланган ўз ўрнига эга эди. Совуқ уруш тугашидан сўнг пайдо бўлган мафкуравий бўшлиқ сиёсий технологларни мамлакатларнинг ўзаро муносабатлари бўйича янги тизимни ишлаб чиқишга мажбур этди. Бу бевосита ёки билвосита Яқин Шарқ мамлакатларига нисбатан босқинчилик (интервенция) сиёсатини оқлаш учун керак эди. Ҳозиргача, катта муваффақият билан Исломни навбатдаги душман сифатида кўрсатиб келинмоқда, унгача коммунизм душман эди. Эҳтимол, уларга кўра, рост ёки хаёлий бўлса ҳам душман тимсоли, жамият тараққиётининг ривожланишига сабаб бўлиб хизмат қилади. Токи (бизнинг ҳолатимизда амалда зиддиятга айланган) қиёслаш мавжуд экан, жамиятлар ўзлигини англаш, мавжудлигини ҳис қилиш, технология ва ахлоқ соҳаларидаги савияларини яхшилаш билан шуғулланмоқдалар. Шундай қилиб, муҳожирларнинг иккинчи ва учинчи авлодларидан бўлган мусулмонлар европаликлар билан ёнма-ён ҳаёт кечира туриб, кўпинча ўзлари истамаган ҳолда «баррикада, тўсиқнинг нариги томонига» ўтиб қолишмоқда. Дунёвий ҳаёт тарзини илгари сураётган ғарб давлатлари назарий жиҳатдан диндорлар, даҳрийлар ва ғайридинларнинг ҳуқуқларини тенглаштирганига қарамай, амалда исломофобияни (фобия – қўрқиш) ўзларига ғоявий мафкура деб белгилаб олдилар. Сунъий тарзда яратилган исломофобия карикатуралар, китоблар, сиёсатчиларнинг чиқишлари ҳамда диннинг қонунчиликда намоён этилишига қарши тўғридан-тўғри тақиқлар билан мунтазам равишда кучайтирилмоқда.\nшохжахон 19:33 / 24 октябрь\nмаколадан жуда керакли хакикатларни ургандим! Аллох Рози булсин!\nFazliddin 15:33 / 08 февраль\nАссалому алайкум, тўғрисини айтсам мен оиламизда ажралиб тураман, жамиятдаги воқеа ҳодисаларга, ҳаёт - дунё ишларига теранроқ қараб саволлар бераман ўзимга ва оила азоларимга тўғриси улар тушунишмайди ёки ўзларини олиб қочишади бу муаммолардан билмадим. Лекин мени таассуротларим яхши бу мақоладан.\nАбу Муҳаммад 01:15 / 07 февраль\nИжобий фойда олдим. Раҳмат. Аллоҳ рози бўлсин !\n16:40 / 02 февраль 13945\n08:30 / 03 февраль 740\n2452 14:41 / 02 январь\n517 11:05 / 31 август\n346 17:05 / 26 август


Кўриш ўткирлигини яхшилаш учун ТОП-5 маҳсулот - EFFECT.UZ\nКўзлар учун черника ва сабзини фойдаларини кўпчилик билади. Булардан ташқари яна жудаям фойдали бўлган маҳсулотлар:\nКатаракта хавфини камайтирувчи ва кўз мушакларини мустаҳкамловчи антиоксидантлар (лютеин ва зеаксантин) сақлайди.\nЮқори миқдордаги С витамини кўриш ўткирлиги ва тўр парда учун фойдали.\n«Цинкка бойлиги сабабли тўр пардани ёшга доир ўзгариш хавфини камайтиради» дейди т.ф.д., Лос-Анджелесдаги Doughtery Laser Vision директори.\nСуткалик Е витаминига бўлган эхтиёжни қондиради.\nОмега–3 ёғ кислоталарига бойлиги “қуруқ кўзлар синдроми” хавфини камайтиради.\nTeglar:ТОП - 5


Маърифат. Ҳалол луқма - қалбдаги нур | Shosh.uz\nБош саҳифа » Ислом » Маърифат. Ҳалол луқма – қалбдаги нур\nИмоми Шофиъий (раҳматуллоҳи аълайҳ) кунларнинг бирида Имом Аҳмад ибн Ҳанбал (раҳматуллоҳи аълайҳ)нинг уйларига меҳмонга, қоладиган бўлиб келадилар. Имоми Шофиъий бир ўзлари ёлғиз келганларига қарамай Имом Аҳмад ибн Ҳанбалнинг қизлари уларга уч кишилик таом ва таҳажжуд намозга таҳорат қилиш учун сув тайёрлаб қўяди.\nЭрталаб қизлари туриб қараса овқатни ҳаммаси ейилган, аммо сув ҳеч ҳам ишлатилмаган. Қиз ўзича ўйлайдики, отам бу келган меҳмонни жуда тақводор киши дегандиларку, аммо ўта очкўз дангаса эканку, бир ўзи ҳамма таомни еб, кечаси билан ухлаб таҳажжудга ҳам турмай, сувниям ишлатмабди.\nШу онда отаси билан меҳмон бомдод намозини адо қилиб масжиддан келиб қолибди. Қиз бўлган воқеани отасига айтиб турса уни эшитиб турган Имоми Шофиъий: “Мени кечирасизлар, тўғри, ҳақиқатан ҳам мен бу қадар ҳалол таомни ҳеч қачон емаган эдим. Бу таомдан бир луқма еб у ичимга тушиши билан қалбимга бир нур кирди. Қалбимда пайдо бўлган бу нурни янада кўпайтирай деб овқатни ҳаммасини еб қўйдим. Бу таомни еганимдан кейин менинг фикримга бир неча ечилмаган масалалар ижтиҳод бўлди. Ўйлаб қолдим таҳажжуд ўқисаммикин ёки масалаларни ижтиҳод қилсаммикан. Қарасам таҳажжуд ўзимни фойдамга экан, ижтиҳод оммани фойдасига экан. Таҳажжудга кетадиган вақтимниям қўйиб, кечаси билан ухламай бир неча масалани ечдим”, деган эканлар.\nҲақиқатқан ҳам ҳалол луқманинг фойдаси инсонга ҳам қувват, ҳам қалб нуридир. Яна бу фикримизнинг далили ушбу воқеъада ҳам ўз исботини топган.\nУмар ибн Абдулазиз одил халифалардан бири бўлишлик билан танилган зотлардан. У зотнинг оталари бир улуғ, илмда пешво бўлган олимни хизматларини қиларди. Кунларнинг бирида устозлари бу кишига бир бўлак нон бердилар. Кейин нонни уйларига олиб келиб хотинлари билан маслаҳат қилиб, энди бу нонни нима қилсак ўз жойига сарфлаган бўламиз, бизга берилган бу мукофотни ҳақиқий улуғлаган бўламиз, чунки устоз ҳар кимга ҳам ҳар нарса беравермайдилар, деб охири бу нонни ифторликка ейишликка келишишади. Эри хотин уч кун кетма кет рўза тутиб уч кун ифторликка нонни учга бўлиб истеъмол қилишади ва учинчи куни аёли билан бирга бўлишлик билан ҳомила бўлади. Бу ҳомиладан келажакда бешинчи халифаликка лойиқ бўлмиш Умар ибн Абдулазиз дунёга келади.\nМуҳаммад Ёқуб Нанутвий деган зот Ҳиндистоннинг Девбанд шаҳридаги мадрасанинг улуғ шайхларидан бўлганлар. У зот айтадиларки: “Баъзида биз мадраса домлаларини ён атрофда турадиган ўзига тўқ илмга ихлосманд кишилар уйига таклиф қилиб зиёфат қилиб турарди. Лекин шулар ичида бир ўт-ўланларни ўриб сотиб, ҳалол меҳнат қилиб, пешона тери билан кун кўрадиган камбағал киши бор эди. Унинг одати кунига уч танга пул топса шунинг бир тангасини домлаларни меҳмон қилиш учун олиб йиғарди. Бир ойда уч-тўртта домлага ноҳат атала, беш олтита қатламага еткудай қилиб дастурхон ёзарди. Бўлмаса бу одамдан кўра бой, ўзига тўқ кишилар ҳатто домлаларга тилла пул тақдим қилганларида у зотлар рад қилганларида улар олиб илмга сарф қилишлари учун охири ташқарида турган оёқ кийимларини ичига тўлдириб ҳам ташлаб кетардию, аммо биз бу кишининг овқати энг камбағалларни овқати бўлса ҳам уни кутиб юрардик, чунки у овқатни ейишимиз билан қалбимизда нур пайдо бўлиб илмга янада рағбатимиз ошарди”, дейдилар.\nТасаввуф намоёндаларидан бўлган Аҳмад Зарур деган зот “Қоидаи куллия” тасаввуфга доир қоидаларни зикрида бир қоидани қайд қиладилар: “Овқатни қай ҳолатда, ёки қай тарзда истеъмол қилинса, у овқат қуввати шу каби ишларга сарф қилинади” деганлар. Бундан маълум бўладики, овқатни кулиб есангиз уни кулгига сарфлайсиз, уни тафаккур ва зикр билан есангиз, уни Аллоҳни зикрига сарфлайсиз, ҳар хил мусиқа, ўйин бепарволик билан есангиз уни шундай ўйин кулгиларга сарфлайсиз.\nШунинг учун мусулмон одам овқатланиш ҳолатини ҳам эътиборга олиш керак.\nTags Илҳомжон Мадалиев маърифат Муйи Муборак Уккоша ҳалол луқма\nPrevious Маърифат. Мусибат ҳам неъматдир..\nNext Уламоларимиз. Саидқул Қизилбулоқий (1894 – 1960)\nPost Views: 315 1-қисмни ўқиш… Сура ва оятлар тартиби Шундай қилиб, Қуръони карим Расулуллоҳ соллаллоҳу …